
Studii 


Promotori ai liberalismului și doctrinei 
contractului social în România: 
Istrate Micescu și lon I.C. Brătianu 


lect. univ. dr. Marius ANDREESCU 


Abstract: Many authors may consider that there is no longer of interest the resuming of the issues of the social 
contract doctrine, as the contemporary realities appear to have been departed from the principles sustained in 


the works of the 18îh and 19th centuries philosophers and politicians, who supported and argued the key aspects 
of this theory and, much more, there no longer exist new theoretical elements whose specific issues be continued 
and developed. In our opinion, the bases of philosophical and political doctrine of the social contract are of 
immediate relevance, because, compared with the theory's classical principles resumed and developed in the 
modern and contemporary law philosophy and some other branches of constitutional law, represent possible 
solutions to the fundamental problems of the State's existence and of society, but also with regard to the complex 


relationships between man - society - state. 


Keywords: Social Contract, natural state, social status, state law, human freedom 


Cultură şi personalităţi culturale în spaţiul 
românesc. Filosoful Constantin Noica, referindu-se 
la cultura română, spunea, pe bună dreptate, în 
limbajul său atât de expresiv, în contextul filosofiei 
fiinţei şi a devenirii întru fiinţă, că a stat sub semnul 
„era să fie” sau şi mai concludent „n-a fost să fie”. 
Astfel spus, cultura ca sistem şi spiritualitatea 
ontologică în spaţiul românesc au reprezentat de-a 
lungul vremii mai mult o posibilitate decât o realitate 
şi, prin urmare, la acest nivel, se poate vorbi mai mult 
de poporul român la nivelul elitelor sale ca şi 
beneficiari, respectiv consumatori de fapte culturale, 
decât de creatori. Noica afirma pe bună dreptate: 
„până acum cel puţin noi nu am avut decât destine 
culturale mari (intraductibile ca atare) nu şi opere (....) 
de la Cantemir până la Mircea Eliade, nu operele 
conving, (primul a interesat Apusul doar prin golul 
umplut în cunoaşterea Imperiului Otoman şi prin 
„Descripţio”). Caracteristic e cazul Haşdeu, care nu 
lasă nimic decât totul; sau este Iorga, din care nicio 
operă nu cucereşte, doar fluxul creator e 


extraordinar”. În contextul amintit, se poate afirma că 
în decursul istoriei poporului român, în plan cultural, 
principala dihotomie este aceea între „eternul” simţirii 
româneşti şi al sentimentului românesc al fiinţei 
regăsit cu predilecție în cuvintele limbii române, dar şi 
în creaţia populară; iar pe de altă parte, „istoricul”: 
formele spirituale, abstracte, de natură ştiinţifică sau 
filosofică în care să se regăsească fapte ale culturii şi 
care prin aceasta să aibă caracterul de universalitate. 
Cultura în dimensiunea sa existenţial ontologică şi nu 
numai a încercărilor prin fapte culturale trebuie să 
aibă dimensiunea universalităţii sau cel puţin 
posibilitatea de a accede la un astfel de criteriu. De 
altfel, afirmaţia lui Aristotel potrivit căreia „numai 
individualul există, dar poate fi cunoscut numai 

generalul” este pe deplin valabilă şi în domeniul 
existentului cultural. Este evident că orice cultură 
există în primul rând prin faptele individuale ale 
manifestărilor culturale, dar pentru ca acestea să se 
transforme într-un sistem cultural trebuie să aibă 
valența universalului, inclusiv prin formele propuse de 
generalizările ştiinţelor, a tehnicii, a artei şi nu în 
ultimul rând a filosofiei. În spaţiul românesc, cultura 
ca „era să fie” a rămas la nivelul existenţei individuale, 
adică a personalităţilor culturale, fără a avea 
deschiderea, respectiv posibilitatea universalului, aşa 
cum s-a întâmplat şi se întâmplă cu marile culturi ale 
lumii. O astfel de constatare nu are prin ea însăşi un 
aspect minimalizator la adresa creaţiei culturale şi 
spirituale româneşti şi cu atât mai puţin unul 
denigrator. Se întâmplă în acest spaţiu mioritic ca 
fiinţa culturală să fie pe deplin prezentă, chiar dacă 
rămâne ancorată fie în sensibilul individual al limbii 
române, fie în creaţiile unor mari oameni ai culturii 
române, care tocmai prin individualitatea lor au 
generat permanenţă şi au putut defini un întreg spaţiu 
geografic ca fiind şi unul cultural, deşi nu neapărat 
regăsit în universalitatea culturii umane. Într-un fel 
sau altul această constatare este valabilă şi pentru 
marile culturi europene, care înainte de a se manifesta 
prin dimensiunea spirituală şi în plan universal, există 
la nivelul unor individualităţi care şi-au pus amprenta 
asupra unei întregi epoci. Spaţiul şi obiectul acestui 
studiu nu ne permite o dezvoltare mai amplă a acestei 
idei, dar trebuie să amintim că în Anglia „omul 
exemplar” al culturii a fost şi rămâne Shakespeare, aşa 
cum în Germania el este Goethe. Pornind de la 
constatările unor celebri gânditori români şi ne referim 
în mod deosebit la Nae Ionescu, Mircea Vucănescu, 
Marin Voiculescu sau Constantin Noica, „oamenii 
exemplari” ai culturii române au fost şi rămân 

Eminescu („omul deplin al culturii româneşti”, cum 
spunea Noica) şi Brâncuşi. 

Într-un astfel de cadrul al analizei se poate pune şi 
problema culturii juridice. În epoca contemporană 
dominată în plan spiritual fie de existenţialism sau de 
pragmatismul tehnic aproape că nu se mai aminteşte 
de posibilitatea existenţei unui astfel de filon în cadrul 
unui univers cultural. De cele mai multe ori, „dreptul” 
este considerat un fapt al civilizaţiei şi nu un fapt al 
culturii, ce caracterizează o anumită stare existenţială 
a omului, cu deosebire a celui contemporan, denumită 
„starea juridică” şi aflată sub imperativul normei de 
drept ca expresie a voinţei statului şi nu ca un fapt al 
culturii. Această realitate contemporană este marcată 
de triumful normativismului juridic instaurat de Hans 
Kelsen, care a voit şi a reuşit în mare măsură să elimine 
ideologicul din drept pentru a contura puritatea şi 
obiectivitatea normei juridice. În acest fel, au fost 
lăsate în urmă, dacă nu chiar abandonate marile 
concepţii culturale ale dreptului (teoriile jusnaturaliste 
sau teoriile privind fundamentul existenţial, filosofic al 
oricărei construcţii juridice). Prin urmare, „starea 
juridică” a omului contemporan este marcată de 
ordinea normativă impusă şi constrângătoare şi mai 
puţin de conştiinţa valorică a comportamentului 
juridic. Desigur, la o astfel de afirmaţie s-ar putea 
obiecta, în sensul că şi în prezent există „teorii ale 
dreptului”, cu deosebire cele care discută uneori prea 
mult şi ineficient despre drepturile omului sau despre 
beneficiile sistemului statului de drept sau a 
liberalismului pentru omul individual. La astfel de 
obiecţii se poate răspunde precis, în sensul că foarte 
puţine dintre elaborările unor teorii juridice devin 
fapte culturale de conştiinţă, adică mai înainte de a se 
manifesta prin generalitatea lor să se regăsească ca 
valoare în individualitatea la care se referă. Folosim 
această precizare pentru a sublinia că adevărata 
cultură, inclusiv cea juridică, nu poate exista decât în 
relaţia dialectică individual — general. Teoriile juridice 
rămân la nivelul unei generalităţi a abstractului, prin 
faptul că au pretenţia de a descoperi şi impune forme 
individualului şi prin aceasta „se abstrag” tocmai de la 
realităţile individuale pe care încearcă să le explice. 
Este nevoie, în drept, de o cultură juridică care să nu se 
exprime numai prin abstractul formelor teoretice, ci să 
existe ca valoare ontologică în primul rând la nivelul 
individualului, iar forma teoretică să se regăsească ca 
realitate individuală şi nu exterioară acesteia. În lipsa 
unei atare realităţi, juridicul rămâne la nivelul 
statisticii şi nu a unei culturi care să se poată manifesta 
şi în acelaşi timp, să devină o realitate pentru conduita 
individuală. O întrebare legitimă este aceea referitoare 
la posibilitatea existenţei creaţiei (în sens cultural) în 
sfera juridicului. Cu regretul că spaţiul nu ne permite o 
analiză mai amplă asupra acestei interesate probleme, 
precizăm de la început că elaborarea statală a unei 

norme juridice nu este o creaţie culturală, atâta timp 
cât nu are clar exprimată şi valența spirituală şi de ce 
nu, sensibilă. De aceea, tot mai mult se vorbeşte în 
prezent de „norme tehnice”, lipsite de pretenţia 
oricărei valori morale, însă cu destinaţia de a defini 
ordinea specifică stării juridice a omului. Există, totuşi, 
creaţie juridică şi implicit cultură juridică? 
Răspundem afirmativ la o astfel de întrebare şi fără a 
mai dezvolta subiectul identificăm următoarele 
modalităţi de exprimare a juridicului, care prin esenţa 
lor pot fi şi chiar cuprind uneori fapte de cultură şi 
spiritualitate juridică: filosofia dreptului, teoria 
generală a dreptului, jurisprudenţa şi retorica juridică. 
Păstrând ca argumente aceste idei, dorim în cele ce 
urmează să ne referim la două personalităţi culturale 
care prin opera lor (în universul culturii opera este mai 
importantă decât persoana), au creat şi au imprimat 
gândirea liberală în spaţiul juridic şi politic românesc 
Ne referim la Istrate Micescu şi Ion I.C. Brătianu. 
Opera acestora rămâne prea puţin cunoscută şi 
valorificată în prezent. 

Dreptatea ca libertate. Istrate Micescu este 
incontestabil o personalitate a culturii juridice fapt 
demonstrat mai bine decât orice analiză teoretică de 
apelativul cu care era caracterizat şi recunoscut de 
contemporani: „om de drept”. De altfel, însuşi 
maestrul barei, care interioriza pe deplin universul 
ideatic în care se manifesta, obişnuia să spună nu 
avocat, nu om politic şi nici profesor universitar, ci, 


lapidar, „om de drept”2. În persoana lui Istrate 
Micescu se verifică exactitatea cugetării filosofilor 
limbajului potrivit cărora „toată forţa inteligenţei 
rezidă în artificiul limbajului”. De aceea, este bine să 
amintim retorica- un prim domeniu de manifestare a 
faptelor de creaţie juridică ale maestrului retorica: 
Micescu a avut geniu verbal. Ascultat la bară, în marile 
procese, la catedră, la cursurile în care îşi demonstra 
originalitatea teoriilor de drept, era literalmente 
fascinant. Micescu nu folosea metodele şi tehnicile 
oratorice pentru a impune cu orice preţ o idee, ci de 
multe ori făcea apel la sensibilitatea ideii şi nu la 
rigoarea unei demonstraţii formale a acesteia. Oratoria 
lui fascina, fermeca, seducea, tulbura şi captiva prin 
uluitoarea putere a demonstraţiei care se baza pe 
îmbinarea dintre sensibilitatea gândului şi ideea 
transpusă într-un fapt sensibil. Oratoria lui era 
expresia forţei propulsive a gândirii sale, niciodată a 
vorbelor potrivite în căutare de efecte. Exista în arta 
maestrului o corespondenţă deplină între gând şi 
cuvânt. Totul era gândit, dar se resimțea în oralitate 
ceea ce în scris nu se putea cuprinde, adică bogăţia de 
nuanţe şi inflexiuni ale cuvântului rostit în măsură să 
transmită de multe ori intuitiv şi să convingă în acelaşi 
timp asupra unei idei, care într-o formă elaborată 
scrisă nu ar fi avut nimic din căldura unei argumentaţii 
specifice limbii române. Unul dintre aspectele acestui 

talent oratoric stătea în capacitatea de a nu fi niciodată 
limitat doar la o demonstraţie în termeni stricţi 
juridici. Era un bun cunoscător al dreptului roman, dar 
spre deosebire de profesorii specializaţi în această 
materie care discutau despre instituţiile dreptului 
roman numai ca fapte istorice, Micescu reuşea să dea 
prin oratoria sa multă culoare textelor în aşa fel încât 
le insufla viaţă; rostirea sa devenea creaţie juridică şi 
implicit provoca interesul auditoriului pentru texte 
juridice altfel aride şi fără coloratură. Elabora cu 
uşurinţă, dar niciodată cu indiferenţă. Pentru a 
înţelege cel mai complicat proces îi era îndeajuns 
timpul unei ore, dar până la pledoarie problemele 
litigiului îl pasionau fără contenire. Procesele dificile le 
studia cu multă atenţie şi migală, iar după pledoarie 
depunea concluzii scrise, adevărate monografii şi chiar 
opere juridice nu numai prin dimensiunile lor, dar şi 
prin conţinut. Faptele le reducea la elemente 
schematice, când nu cuprindeau în ele însele esenţa 
litigiului. În schimb, analiza juridică lua totdeauna 
amploare. Când procesul era axat în special pe fapte, ca 
în litigiile penale, arta lui de a le da culoare şi relief de 
multe ori lua aspecte de antologie, aşa cum a fost cazul 
în afacerea Lăzărescu — Păltineanu pledată în faţa 
Secţiilor Unite ale Curţii de Casaţie. Arta oratorică a 
maestrului a reprezentat şi reprezintă un incontestabil 
fapt de cultură şi creaţie juridică. Istrate Micescu era 
avocatul care pleda în drept prin excelență cu un 
eşafodaj de argumente pe cât de luxuriante, pe atât de 
stringente în logica lor. Experienţa şi erudiţia îi 
permiteau să descopere pe loc cheia procesului şi să îşi 
elaboreze discursul care nu era o simplă pledoarie a 
unui avocat, ci o veritabilă operă culturală juridică în 
care se îmbinau în mod armonios interpretările 
conferite faptului, ideile abstracte ale teoriei dreptului, 
interpretările normelor aplicabile, după care tot 
eşafodajul argumentativ se întorcea astfel îmbogăţit la 
destinatarul său, respectiv instanţa care trebuia să 


decidă, dar şi omul ca beneficiar al actului de justiţie3. 
Creaţia juridică a lui Istrate Micescu este relevantă nu 
numai în planul jurisprudenţei şi al retoricii ca ştiinţă 
juridică, dar şi în domeniul teoriei dreptului. Micescu a 
fost unicul doctrinar, în cea mai autentică accepţiune a 
cuvântului, dintre profesorii Facultăţii de Drept din 
Bucureşti din perioada interbelică, cu o viziune 
generală a dreptului şi cu o teorie proprie asupra 
ştiinţei dreptului civil. De aceea, incontestabil, 
maestrul barei a fost un creator de drept pentru că mai 
înainte de orice a fost un gânditor al ştiinţei şi artei 
dreptului. Această realitate rezidă din prelegerile sale 
universitare, dar şi din puţinele scrieri care au rămas. 
Cursul său a avut inegalabila virtute de tratare 
umanistă a ştiinţei dreptului, graţie culturii adâncite 
de care Istrate Micescu beneficia. În prelegerile sale de 
drept civil, Istrate Micescu nu s-a mulţumit niciodată 
să transmită studenţilor, aşa cum se obişnuieşte, doar 

cunoştinţele cerute de programa analitică. Adesea, el a 
evocat probleme fundamentale ale dreptului, 
propunând soluţii originale. 

În cele ce urmează, dorim să facem succinte referiri 
la una dintre cele mai importate contribuţii pe care 
Istrate Micescu a avut-o la dezvoltarea teoriei 
dreptului, cu menţiunea că realizările marelui savant 
piteştean au nu numai o valoare istorică, dar implicit o 
imensă valoare ştiinţifică pentru zilele noastre. 
Străduindu-se, după mulţi alţi autori, să dea o definiţie 
a dreptului ca disciplină ştiinţifică, ajunge la concluzia 
că ea este ştiinţa dreptului şi tehnica obligaţiilor. În 
concepţia sa, primordiale sunt drepturile, iar legile nu 
sunt decât mijloace tehnice pentru realizarea 
drepturilor. În disputa dintre partizanii dreptului 
natural, care postulează existenţa unui „drept etern” 
bazat pe prescripţii imoabile şi impus de raţiunea 
umană, drept care conferă persoanelor fizice 
prerogative inerente naturii umane, iar pe de altă 
parte, teoreticienii pozitivismului politic, pentru care 
drepturile izvorăsc exclusiv din lege, din normele 
dreptului obiectiv, Istrate Micescu se declară 
încredinţat că drepturile fundamentale ale omului 
preexistă legilor, care nu le creează ci doar le 
recunosc. Această idee este clar exprimată şi 
demonstrată în „Cursul de Drept Civil”, predat 
studenţilor în anul universitar 1931-1932. Micescu, 
atunci când dă definiţia dreptului civil, este încredinţat 
ca şi Leibniz, iar mai aproape de zilele noastre 
Heidegger şi Constantin Noica, că în cuvinte sunt 
depozitate adevăruri umane esenţiale. Prin urmare, el 
caută originea dreptului, explorând etimologia 
cuvântului latin jus. Este mai bine decât orice altă 
argumentare să dăm cuvântul maestrului pentru a 
explica raportul dintre drept şi lege: „A porunci 
înseamnă a avea dreptul să porunceşti. Ceea ce este 
anterior şi superior în noţiunea de poruncă este 
dreptul de a o lansa, este virtutea de a o impune (...). 
Drepturile reprezintă în ordine ierarhică elementul 
superior, anterior legilor (...). Dacă noţiunea 
drepturilor a apărut cea dintâi şi noţiunea legilor a 
apărut după ea, este firesc ca noţiunea legilor să fie 
subordonată noţiunii dreptului (...). Legile, ca norme 
de conduită nu pot să aibă altă justificare (...) decât de 
a porunci respectul drepturilor”. Această idee 
fundamentată de Istrate Micescu despre anterioritatea 
drepturilor în raport cu legile este actuală şi deosebit 
de importantă pentru a găsi un criteriu de delimitare 
între puterea discreţionară şi excesul de putere în 
activitatea autorităţilor statului. Istoria şi realităţile 
contemporane demonstrează că pozitivismul juridic 
bazat pe principiul supremaţiei legii fundamentale, nu 
este suficient pentru a împiedica ca guvernanţii să îşi 
utilizeze prerogative încuviinţate prin lege în alte 
scopuri decât acelea pentru care însăşi legea le-a creat. 
Prin urmare, este necesar a considera că nu drepturile 

sunt în serviciul legii, ci invers, în sensul că legea nu 
face altceva decât să concretizeze şi să exprime 
drepturile, aşa cum cuvintele exprimă gândurile a 
căror existenţă este anterioară. O astfel de abordare 
afirmă în primul rând supremaţia drepturilor, din 
care decurge firesc supremaţia constituţiei şi a legii. 
Corolarul unei astfel de concepţii despre drept este 
semnificaţia pe care Istrate Micescu o atribuie ştiinţei 
dreptului: „A construi o ştiinţă a dreptului înseamnă a 
construi o ştiinţă a drepturilor în serviciul cărora apar 
legile. A studia în această ştiinţă înseamnă mijloacele 
graţie cărora scopul final al respectului legilor poate fi 
atins.” 

III. Cultură, politică şi patriotism. 
Identificarea unui spaţiu geografic se poate realiza în 
mai multe feluri: prin coordonate spaţiale, 
caracteristici demografice, economice, culturale, etc. 
Individualitatea în timpul şi spaţiul istoric al unui 
popor, pe care o poartă cu sine, un sat, un oraş sau o 
regiune este determinată de personalităţi care s-au 
născut, au trăit sau au creat în strânsă legătură cu acel 
loc, care astfel devine din simplă locaţie geografică un 
spaţiu de permanenţă al culturii şi civilizaţiei. 
Incontestabil, municipiul Piteşti este un astfel de 
spaţiu cultural, generator de civilizaţie, ce poate fi 
individualizat prin marile personalităţi care în 
decursul timpului şi-au pus amprenta asupra acestor 
locuri. Vila Florica, situată la câţiva km de Piteşti, este 
un reper în spaţiul geografic al municipiului Piteşti 
încărcat de emblema personalităţii covârşitoare în 
planul vieţii politice, sociale şi culturale a familiei 
Brătienilor. Ion I.C. Brătianu este personalitatea cea 
mai pregnantă din această prestigioasă familie 
piteşteană, considerat a fi „conducătorul din umbră” al 
României interbelice, care prin activitatea sa 
prestigioasă a contribuit din plin la crearea şi 
dezvoltarea statului român modern a cărei existenţă să 
fie marcată definitiv de  constituţionalismul 
democratic. Orice evocare a personalităţii marelui om 
politic nu este îndeajuns de pertinentă pentru a 
sublinia imensa sa contribuţie în planul vieţii politice, 
sociale şi culturale. Contele de Saint-Aulaire, ministrul 
Franţei la Bucureştila Bucureoti 30i exprima aprecierea 
fapă de liderul liberal: „ Excela în a câotiga fără să-0i 
facă duomani. Viitorul apropiat mi-a descoperit în el 
cele mai înalte calităbi care îl fac unul din marii oameni 
de stat ai generabiei sale, mult mai mare decât cei „trei 
mari”: Wilson, Loyd George, Clemenceau. Nimic mai 


natural: la ţări mici, oameni mari”4. 

Ionel Brătianu, aşa cum obişnuiau să-l numească 
apropiații, era fiul cel mare al fostului prim-ministru şi 
fondator al Partidului Naţional Liberal, Ion C.Brătianu 
şi al Olteniţei Pia Pleşoianu. S-a născut la 20 august 
1864 la vila Florica, judeţul Argeş. Ca formare 
profesională, era inginer, însă era pasionat de istorie şi 
cultură. Spirit al omului de stat cu simţul datoriei faţă 

de ţară, politica era în opinia sa o artă şi un fenomen 
complex. Afirmația sa este valabilă şi astăzi: „Cei mai 
mulţi îşi închipuie că politica e un fel de distracţie, cu 
foloase şi onoruri. Politica e ceva grav, grav de tot. Ai în 
mâna ta viaţa şi viitorul ţării tale”.Fiind conştient de 
faptul că avea datoria de a continua opera politică a 
familiei sale, în anul 1895 debutează în viaţa politică a 
țării, fiind ales parlamentar de Gorj. Preia, pe rând, 
funcţiile de ministru al Lucrărilor Publice, interimar la 
Ministerul de Externe şi Ministru de Interne. 
Concepţia sa modernă asupra viitorului României îl 
propulsează ca lider al grupurilor tinerilor liberali, 
pentru ca la 11 ianuarie 1909, congresul partidului să-l 
desemneze Preşedinte al Partidului Naţional Liberal. 
Pe fondul unei instabilităţi a vieţii politice româneşti 
din perioada interbelică, guvernările liberale, în 
fruntea cărora s-a aflat Ion I.C.Brătianu s-au evidenţiat 
în mod deosebit prin durata lor. În total, Partidul 
Naţional Liberal a guvernat ţara timp de 6 decenii. 
Perioada de guvernare a fost marcată de reformele 
îndrăzneţe iniţiate şi susţinute de Ion I. C. Brătianu: 
reforma agrară, legea electorală, modernizarea 
economiei şi iniţierea doctrinei liberale „prin noi 
înşine”, dezvoltarea politicii externe prin alinierea ţării 
la noile realităţi impuse prin deznodământul primului 
Război Mondial şi nu în ultimul rând, elaborarea 
proiectului unei noi Constituţii, care de altfel a şi 
devenit Legea fundamentală a ţării. Ilustrul om politic 
s-a confruntat însă şi cu puternice crize politice, cu 
deosebire criza dinastică generată de o nouă renunțare 
a principelui Carol al II-lea la prerogativele sale de 
moştenitor al coroanei. Cu toate vicisitudinile epocii, 
Ion I.C.Brătianu a reuşit să depăşească momentele de 
criză şi să menţină stabilitatea politică a ţării, fapt bine 
evidenţiat de Nicolae Iorga, care referindu-se la acele 
momente istorice afirma: „Acum nu mai erau doi 
stăpâni ai României, ci unul singur: Ion Brătianu. 
Dinastia de Argeş biruise cu totul pe cea de 
Sigmaringen. Ion I.C.Brătianu rămânea stăpânul, 
singurul şi absolutul stăpân al unei ţări care avea 
nesfârşită răbdare”. 

Ionel Brătianu, după moartea tatălui său survenită 
la 4 mai 1891, se simte îndatorat să continue opera 
politică a părintelui său; astfel că în 1895 candidează 
pentru Parlament şi este ales deputat de Gorj. Pe 31 
martie 1897, Brătianu este numit ministru al 
Lucrărilor Publice. În această calitate a acordat o 
atenţie specială construcţiei de căi ferate, încurajând 
proiectele ilustrului inginer Anghel Saligny. Amintim 
faptul că în noiembrie 1897, ministrul participă la 
inaugurarea căii ferate Piteşti — Curtea de Argeş. Tot în 
calitatea pe care o are se ocupă de buna desfăşurare a 
lucrărilor de amenajare a Portului Constanţa. La data 
de 14 februarie 1901, odată cu numirea unui nou 
cabinet liberal, Ion I. C. Brătianu primeşte portofoliul 
Ministerului Lucrărilor Publice, iar în urma remanierii 

guvernamentale din 9 ianuarie 1902 primeşte şi 
interimatul Ministerului de Externe, al cărui titular va 
deveni pe 18 iulie. Activitatea diplomatică pe care o 
depune în această perioadă este remarcabilă. Ionel 
Brătianu s-a ocupat îndeaproape de situaţia românilor 
din Imperiul Otoman şi Austro -Ungar, acordând o 
atenţie specială românilor din Transilvania, pe care îi 
sprijinea moral şi politic. Ministrul de Externe 
intervenea adesea la Viena şi Budapesta pentru a 
ameliora situaţia românilor. În anul 1905, Ionel şi 
fratele său Vintilă Brătianu au participat la 
inaugurarea Palatului ASTRA din Sibiu. Mai târziu, a 
efectuat vizite în oraşele din Transilvania, întâlnindu- 
se cu unii dintre foştii colaboratori ai lui Avram Iancu. 
În toată activitatea sa politică Ion I.C.Brătianu a fost 
un promotor al reformelor politice şi sociale. Vocea sa 
devenea una dintre cele mai importante în Partidului 
Naţional Liberal, iar opinia sa era ascultată şi luată în 
considerare chiar dacă nu riposta faţă de opiniile 
bătrânilor din partid, care se opuneau reformelor. 
Brătianu sublinia în discursurile sale din această 
perioadă însemnătatea decisivă a reformei agrare 
pentru România, a dezvoltării economice şi milita 
pentru introducerea votului universal. Personalitatea 
politică a acestuia se impune din ce în ce mai mult, aşa 
încât la 1 ianuarie 1909 Congresul partidului l-a 
desemnat în funcţia de preşedinte al Partidului 
Naţional Liberal, cu mult entuziasm, căci reprezenta 
„tot ceea ce avea mai bun partidul şi ţara”. Încă de la 
discursul inaugural, noul preşedinte stabilea două 
principii fundamentale pentru viitoarea activitate: 
„libertatea de discuţie” şi „disciplina în acţiune”. O altă 
etapă importantă a activităţii politice a ilustrului 
liberal începe la sfârşitul celui de al doilea război 
balcanic (28 iulie 1913). Climatul politic devenea 
propice aplicării reformelor. Într-o scrisoare adresată 
lui Carol I în august 1913, Brătianu cerea urgent 
trecerea la aplicarea reformelor pe care le gândise şi în 
care credea. Regele se arată reticent, temându-se că 
aceste reforme să nu stârnească lupte violente pe scena 
politică. După o guvernare conservatoare, Ion I. C. 
Brătianu este chemat pentru a doua orară, la 4 ianuarie 
1914, să formeze Consiliul de Miniştri. După câştigarea 
alegerilor parlamentare, preşedintele Partidului 
Naţional Liberal expune, la 21 februarie 1914, 
problema revizuirii Constituţiei. 

Declanşarea Primului Război Mondial a impus 
amânarea promovării reformelor economice şi sociale 
scontate. Trebuie amintit contextul în care ţara noastră 
a trebuit să se poziţioneze în acest conflict. România 
avea la acel moment un tratat militar cu Tripla Alianţă, 
încheiat încă din 1883 de tatăl actualului Prim- 
ministru. Tratatul fusese ţinut secret deoarece, un pact 
cu Austro- Ungaria era extrem de nepopular în rândul 
opiniei publice. Pe 27 septembrie 1914, Regele Carol 1 
se stinge din viaţă, ceea ce însemna pentru România 

libertatea de a merge la război împotriva Austro- 
Ungariei. În noul context, primul ministru a devenit 
figura centrală a vieţii politice, deciziile sale 
influențând destinul istoric al României. Pentru acest 
lucru îşi va atrage renumele de „rege neîncoronat” al 
ţării. În perioada neutralității (1914-1916), întreaga 
coordonare a politicii externe româneşti este preluată 
de primul ministru, care lucra cu mare precauţie, 
orientându-se spre încheierea unor acorduri 
diplomatice care să constituie garanţii pentru statul 
român. Un asemenea succes diplomatic îl constituie şi 
tratatul încheiat cu Rusia la data de 18 septembrie 
1914. Prin acest acord, Rusia se angaja să garanteze şi 
să apere integritatea teritorială a României şi să 
recunoască drepturile acesteia asupra teritoriilor din 
Austro-Ungaria locuite de români, în schimbul 
„neutralității binevoitoare” a ţării noastre. Tot în 
această perioadă guvernul încheie şi un acord cu Italia, 
prin care cele două ţări au convenit să se informeze 
reciproc în legătură cu orice schimbări preconizate în 
politica lor. Opinia publică sprijinea noua orientare 
politică a ţării, astfel că Ion I. C. Brătianu va trece la 
dotarea armatei. Primul ministru a dat dovadă de 
multă fermitate şi abilitate diplomatică, stăruind 
pentru încheierea unor convenţii politico-militare care 
să stipuleze limpede condiţiile în care România va 
intra în război şi obiectivele urmărite de el. Astfel, 
după lungi tratative, pe data de 4 august 1916 au fost 
semnate tratatele de colaborare cu membrii Antantei. 
Semnificativ pentru a puncta activitatea politică a 
preşedintelui liberal este şi bătălia diplomatică 
coordonată de acesta la Conferinţa de Pace de la Paris. 
Principala preocupare pe plan extern a prim- 
ministrului român era recunoaşterea prin tratat a 
unirii celor trei provincii cu România. În ziua de 18 
ianuarie 1919, lucrările Conferinţei de Pace de la Paris 
care trebuia să reglementeze problemele 
internaţionale de război i-au creat o mare deziluzie lui 
Ionel Brătianu. Prin decizia marilor puteri 
învingătoare, România a fost trecută în rândul statelor 
cu interese limitate, putând să participe la dezbateri 
numai când era invitată, deşi potrivit Convenţiei din 4 
august 1916 se bucura de aceleaşi drepturi egale. 
Astfel, marile puteri au pregătit Tratatul de Pace cu 
Germania fără a permite delegaţiei române să-şi 
exprime punctul de vedere, deşi ţara noastră a avut 
foarte mult de suferit din pricina luptelor cu germanii. 
Un fapt similar s-a întâmplat şi în ceea ce priveşte 
Tratatul de Pace cu Austria. În aceste condiţii, în mai 
1919 Ionel Brătianu a luat iniţiativa unei note verbale 
colective adresate lui Georges Clemenceau, prin care 
cerea ca proiectele tratatelor să le fie comunicate din 
timp, pentru a le putea analiza. Cu toate acestea, 
Guvernului român i s-a înaintat numai un rezumat al 
tratatelor preconizate a fi încheiate. Într-un discurs 
rostit la şedinţa plenară a statelor aliate asupra 

proiectului de tratat şi într-un memoriu adresat 
Consiliului, Ion I. C.Brătianu afirma că România este 
hotărâtă să asigure drepturile minorităţilor, dar ea nu 
poate să primească un regim special la care nu erau 
constrânse toate statele suverane. La 10 septembrie 
1919, România a fost pusă în faţa faptului împlinit, 
marile puteri semnând la Saint-Germain Tratatul de 
Pace cu Austria. În urma notelor ultimative ce i s-au 
adresat de a semna fără obiecţii tratatul, Ion Brătianu 
şi-a dat demisia, la 12 septembrie 1919, din fruntea 
Consiliului de Miniştri, deoarece nu a dorit să semneze 
acest tratat. 

În noile condiţii create după terminarea Primului 
Război Mondial, adoptarea unei noi Constituţii a 
devenit una dintre problemele fundamentale ale 
statului român. Dar, organizarea constituţională a 
constituit o problemă deosebit de dificilă, atât pentru 
instituția monarhică, cât şi pentru guvernele din 
această perioadă, din cauza multiplelor împrejurări 
interne, dar mai ales externe. Soluţionarea problemei 
constituţionale a fost mereu amânată până la venirea 
liberalilor la putere, la începutul anului 1922. După 
lungi dezbateri, noua Constituţie a fost votată la 26 
martie 1923 în Adunarea Deputaţilor, iar la 27 martie 
în Senat şi a fost promulgată de rege şi publicată în 
„Monitorul Oficial” la 29 martie 1923. În litera sa, noua 
Constituţie păstra o bună parte dintre articolele celei 
din 1866, dar aducea unele prevederi care 
corespundeau noii realităţi româneşti de după Marea 
Unire şi după Primul Război Mondial. Legea 
fundamentală românească era una dintre cele mai 
avansate din Europa acelor vremuri fiind considerată o 
operă liberală. Nu dorim să ne referim la conţinutul 
acestei Constituţii, însă, trebuie să subliniem 
contribuţia decisivă pe care Ion I. C. Brătianu a avut-o 
la fundamentarea principiilor şi reglementărilor ce se 
regăseau în legea fundamentală a statului. Programul 
Partidului Naţional Liberal al cărui principal autor a 
fost Ionel Brătianu şi care a stat la baza elaborării 
Constituţiei din 1923, sublinia cu pregnanţă faptul că 
procesul de consolidare internă a ţării va fi întemeiat 
pe „ideea naţională”, pe democratizarea tot mai 
desăvârşită a ţării, pe ordine, pe progres şi pe înfrățire 
socială. Programul înscria la loc de frunte principiul 
potrivit căruia „naţionalităţile trebuie să se bucure în 
statul român de cele mai întinse drepturi, fără 
deosebire de rasă sau religie pentru ca astfel să se 
poată dezvolta în cadrul organizării noastre sociale în 
deplină linişte, egalitate şi mulţumire”. Partea din 
program consacrată  democratizării ţării includea 
reformele care reclamau o cât mai grabnică înfăptuire, 
printre care: necesitatea organizării sindicatelor 
profesionale, reglementarea dreptului la grevă, 
contractul colectiv şi protecţia muncii minorilor şi a 
femeilor. Politica economică a Partidului Liberal 
prevedea dezvoltarea ţării prin „muncă, iniţiativă şi 
capitaluri româneşti”. Această concepţie nu excludea 

colaborarea şi participarea capitalurilor străine, ci 
urmărea împiedicarea subordonării economiei române 
faţă de economia unui alt stat. În domeniul cultural, 
programul includea „încurajarea progreselor 
culturale”, iar în cel administrativ o „unificare 
grabnică”, fără însă a fi confundată această acţiune cu 


centralizarea5. Insistând asupra necesităţii ca în 
alcătuirea Constituţiei să se ţină seama de conţinutul 
tuturor acestor principii, manifestul Partidului 
Naţional Liberal adresat alegătorilor din România 
Mare şi publicat cu prilejul alegerilor din 1920, făcea 
apel la crezul partidului de a asigura propăşirea 
statului român sub regim constituţional, monarhic şi 
democratic şi având un caracter unitar naţional atât în 
viaţa sa politică, cât şi în cea culturală şi economică. În 
conformitate cu acest program politic liberal elaborat 
sub conducerea lui Ion I.C.Brătianu, Constituţia din 
1923 era o expresie a raportului real de forţe politice 
din perioada respectivă şi a reprezentat aşezământul 
juridic şi politic principal pe baza căruia au funcţionat 
instituţiile fundamentale ale României întregite, 
conferind statului român forma de guvernământ 
monarhică, dar întemeiată pe regimul democratic, 
parlamentar — constituţional. Sub imperiul acestei legi 
fundamentale, principiile reprezentativităţii, 
separaţiei puterilor, legalităţii şi legitimităţii legilor, ca 
şi cele privind sistemul electiv şi al regimului 
proprietăţii au fost mult mai pregnant reliefate 
comparativ cu cele cuprinse în Constituţia din 1866. Se 
poate afirma, fără îndoială, că Legea fundamentală din 
1923 a constituit, în perioada când a fost în vigoare, un 
factor de progres în democratizarea societăţii 
româneşti. În timpul marii guvernări liberale 
interbelice, reformele democratice nu s-au limitat 
numai la Constituţiala Constitubia din 1923. Cele mai 
multe măsuri din guvernarea Brătianu au vizat 
alinierea bârii la noile realităbi postbelice. După 
adoptarea  Constitubiei, la inibiativa lui Ion 
I.C.Brâtianu, sunt adoptate 9i promulgate mai multe 
acte normative de importanpă vitală pentru bară, 
dintre care amintim: legea pentru organizarea armatei 
(24 iunie 1924), legea pentru învăbământul primar (26 
iunie 1924), legea organizării judecâtorecti din 25 iunie 
1925, prin care judecătorii deveneau inamovibili, legea 
pentru înfiinbparea Patriarhiei Române (25 februarie 
1925) 9i nu în ultimul rând legea pentru unificarea 
administrativă a tuturor provinciilor adoptată la 14 
iunie 1925, care avea la bază „păstrarea caracterului 
unitar al Ppării” Ci aplicarea  descentralizării 
administrative. Pe 27 martie 1926 este promulgată 
legea electorală a „primei majorităţi”. Principala 
modificare se referea la centralizarea rezultatelor, 
repartiţia mandatelor şi proclamarea aleşilor. Se crea 
cadrul electoral propice pentru ca partidul majoritar să 
poată obţine mai multe mandate parlamentare, 
susţinând astfel guvernul. O altă măsură importantă a 


Restituiri Pitești nr. 2/2016 


fost „legea Mărzescu”, care cuprindea măsuri de 
combatere a unor infracţiuni contra liniştii publice. 
Acest act legislativ a constituit temeiul juridic al 
măsurii de scoatere în ilegalitate a Partidului Comunist 
Român. În perioada de referinţă, au fost adoptate şi 
acte normative importante privind munca şi protecţia 
socială a muncii: legea repaosului duminical (1925), 
legea pentru protecţia muncii (1939) şi legea pentru 
pregătirea profesională şi exercitarea meseriilor 
(1936). Se cuvine a menţiona şi câteva importante acte 
normative care au contribuit la modernizarea 
sistemului judiciar în România: legea din 1925 privind 
organizarea şi funcţionarea contenciosului 
administrativ şi actul normativ din 1933 pentru 
organizarea jurisdicției muncii. 

Spaţiul nu ne permite să realizăm o analiză amplă a 
legilor adoptate sub imperiul Constituţiei din 1923, 
dar, în finalul acestor considerente trebuie să 
subliniem că Legea fundamentală adoptată în acel 
moment istoric a avut principala menire de a fi 
Constituţia unificării, a legării şi sudării economice, 
teritoriale, politice şi spirituale a României Mari. Ea a 
deschis o nouă etapă în dezvoltarea ţării pe calea 
progresului social, a democraţiei, având drept obiectiv 
desăvârşirea organizării statale şi a vieţii sociale 
unitare. Pe baza Constituţiei a cărui mentor a fost 
marele om politic Ion I. C.Brătianu s-a putut realiza, 
într-un ritm relativ rapid, întreg procesul de unificare 
legislativă apărut ca o necesitate naţională imperioasă 
încă din primii ani de după unire. Aşezământul politic 
şi juridic fundamental din 1923 reprezintă, în opinia 
noastră, încununarea operei politice a ilustrului om de 
stat care a fost şi rămâne Ion I.C.Brătianu?. În 
încheierea acestor succinte consideraţii, redăm 

aprecierile pe care Ion G. Duca le făcea în memoriile 
sale şi care evocă geniul politic al lui Ion I.C.Brătianu: 
„El nu se hotăra niciodată repede... din primul 
moment îi apăreau în minte toate repercusiunile 
probabile şi posibile ale unui act, aşa încât, înainte de 
a se hotărî să facă acel act, examina, reexamina, contra 
examina toate urmările lui şi nu trecea de la intenţie la 
fapt decât după ce contura toate argumentele 
favorabile şi nefavorabile iar foloasele îi apăreau mai 
puternice, mai determinate decât neajunsurile. Din 
profesiunea lui de inginer rămăsese cu obişnuinţa de a 
nu pune niciodată piciorul pe un teren, înainte de a-l fi 
sondat şi de a cunoaşte bine soliditatea lui. Dar, odată 
gestaţiunea terminată, odată hotărârea luată, nu am 
întâlnit în toată viaţa şi în toată cariera mea politică, 
om mai neclintit în ducerea până la capăt a hotărârilor 
sale. 


Note: 


llon lanoşi, Constantin Noica, Editura Academiei 
Române, Bucureşti, 2006 p. 98. 


2Pentru dezvoltări, a se vedea Angela Banciu, Istoria 
Constituţională a României, Editura Lumina Lex, Bucureşti, 
2001, pp. 136-141. 

SIbidem, p. 191. 


4Pentru dezvoltări, a se vedea Ioan Scurtu, Ioan 
I.C.Brătianu, Editura Museion, Bucureşti, 1992, pp. 95-99. 


SPentru dezvoltări, a se vedea Dinu Giurescu, Istoria 
României în date, Editura Enciclopedică, Bucureşti, 2003, 
pp. 201-202. 


Spentru dezvoltări, a se vedea Angela Banciu, Istoria 
Constituţională a României, Editura Lumina Lex, Bucureşti, 
2001, pp. 221-229. 

Abstract: The author Petre Popa, a university teacher from Piteşti, describes in his article a few details 
regarding the state loans from 1941 and 1944 initiated by the leader of the country lon Antonescu. The first part 
of the study refers to the Proclamation from the 10-th of August 1941 as well as to the way the Decree No. 2200 

the 231d of April 1944 (The National Defense). The efficiency of both  approaches diminished because of the 


231d of August 1944 events. 

După declanşarea, la 22 iunie 1941, a Războiului 
Sfânt, cum l-au numit, oficial, Regele Mihai 1 şi 
Conducătorul statului, generalul Ion Antonescu, 
urmărind eliberarea Basarabiei, Bucovinei de Nord şi a 
ținutului Herţa, de sub ocupaţia sovietică, armata 
română a trecut Prutul, iar la 2 iulie 1941, a iniţiat 
ofensiva generală, împreună cu numeroase efective 
germane. Apoi, la mijlocul acestei luni, combatanții se 
aflau, deja, pe Nistrul Superior şi Mijlociu, ulterior, 26 
iulie 1941, pe Nistrul Inferior. Primele detaşamente 
militare româneşti au trecut Nistrul la 17 iulie 1941, 
intrând, astfel, ca avanpost, pe teritoriul Transnistriei. 
Lupte crâncene s-au purtat pentru Odessa, asaltul 
general al Armatei 4 române fiind inaugurat în ziua de 
18 august 1941, încheindu-se, cu succes, dar cu pierderi 
umane şi materiale considerabile, la 16 octombrie 
1941. Evenimentele enunțate mai sus au demonstrat, 
fără echivoc, oportunitatea unui efort de război 
considerabil, în condiţiile în care, apriori, Ion 
Antonescu hotărâse, strategic, ofensiva în adâncimea 
Frontului de Est al celei de a doua Conflagraţii 
Mondiale. Privind retrospectiv, aşa cum conchid 
majoritatea analiştilor, se poate spune că Războiul 
Sfânt din Răsărit „s-a bucurat de sprijinul marii mase 
a populaţiei din România, care a văzut în el o cale de 
înlăturare, o dată pentru totdeauna, a amenințării 


ruseşti la adresa fiinţei ţării”l. În tumultul 


entuziasmului autohton, din vara anului 1941, se vor 
adopta, însă, numeroase decizii guvernamentale 
raţionale, menite să susţină, mai ales financiar, efortul 
statului, cu deosebire dotarea armatei, precum şi 
exercitarea administraţiei pe teritoriile eliberate. 
Printre acestea se înscrie inclusiv Împrumutul 
Reîntregirii din 1941. Astfel, la 10 august 1941, 
Conducătorul statului, generalul Ion Antonescu, a 
semnat Proclamaţia referitoare la acest demers, 
solicitând, expres, tuturor familiilor din România să 
vină, financiar, în întâmpinarea obligaţiilor statului de 

a asigura, folosind varia mijloace, suportul logistic al 
evenimentului. După cum rezultă din textul 
documentului, Ion Antonescu se găsea, atunci, chiar pe 
front, ceea ce îl determină să se adreseze viitorilor 
deponenţi prin cuvintele: „Români! De pe pământul 
desrobit, în mijlocul luptei pentru Cruce şi Dreptate, 
îmi îndrept gândul către tot Neamul nostru şi tuturor 
le cer să sprijine Statul în aceste ceasuri mari”. Sunt 
expuse, apoi, şapte motivații ale Împrumutului 
Reîntregirii, invocându-se iniţial „Cinstirea jertfei 
eroilor”, iar în final: „Ca să putem da Basarabiei şi 
Bucovinei tot ceea ce au pierdut prin silnica cotropire 
şi să putem păşi la mari lucrări de interes naţional”2. 
Ca esenţă, statul român urma să se împrumute de la 
cetăţenii săi, fiind luate în calcul rezervele personale 
ale acestora, denumite, convenţional, economiile 
voastre. Conceptul generalului Ion Antonescu era 
dublat de Apelul către Națiune, semnat de profesorul 
Mihai A. Antonescu, vicepreşedintele Consiliului de 
Miniştri. Patetismul documentului relevă, de exemplu, 
chemarea: „Români, în acest ceas mare de mândrie şi 
de drepturi, ascultați chemarea Conducătorului Erou şi 
urmaţi exemplul Regelui ţării... Chemarea ceasului ne 
porunceşte să ajutăm toată truda eroică a Generalului 
ca să poată ridica Statul nou, Statul de mândrie 
românească şi de credinţă muncitoare al Regelui Mihai 
[.... Români din sate şi oraşe! Sprijiniţi Împrumutul 
Întregirii, încredinţaţi acestui stat economiile 
voastre”3. Titularul autorizat să contracteze 
împrumutul intern, cetăţenesc, a devenit Ministerul de 
Finanţe, condus, în august 1941, de generalul N(icolae) 
Stoenescu. Cuvântul demnitarului aduce, în prim plan, 
cel puţin două coordonate. Prima se referă la un 
principiu fundamental, respectiv, conexiunea dintre 
„actul patriotic de o valoare excepţională şi un foarte 
bun plasament”, iar cea de a doua precizează că 
„Subscrierea trebuie să aibe un caracter general. Nu 
este îngăduit nici unui Român să fie absent de la acest 

act de solidarizare naţională”4. Explicitarea propriu- 
zisă a unei atare acţiuni este regăsită în detaliile celor 
patru Capitole retorice: I. De ce este subscrierea la 
Împrumutul Reîntregirii o datorie cetăţenească?; II. 
Cum va ajuta Împrumutul Reîntregirii să se ocolească 
criza economică?; III. Ce foloase aduce Împrumutul 
Reîntregirii subscriitorilor?; IV. Trebuie să ne 
înfrângem sfiala în faţa Hârtiilor de Stat şi să iscălim. 
Capitolele însumează 18 paragrafe. Spicuind, 
cardinalitatea răspunsului la prima formulare o aflăm 
în Paragraful 3: „Statul Românesc are nevoie de mai 
mulţi bani acum, pentru că trebuie să refacă şi să 
întreţină buna înzestrare a Armatei şi să reclădească 
provinciile eliberate, pustiite fără cruţare de 
cotropitori”; iar, mai departe, întâlnim, la Paragraful 5, 
motivaţia pragmatică: „Cu banii pe care Statul ne cere 
să-l împrumutăm, vor fi reclădite cămine, şcoli, spitale, 
reparate biserici, ca, în România de Răsărit, viaţa să 
redevină omenească, şi vor fi refăcute căile de 
comunicaţie ca să putem trimite acolo sarea, petrolul şi 
celelalte lucruri ce lipsesc şi să putem aduce prisoasele 
de grâne şi ulei, care vor îngădui o aprovizionare mai 
îmbelşugată a restului ţării”5. În legătură cu 
posibilitatea „ocolirii crizei economice”, emițătorul 
împrumutului sugerează, la Capitolul II, ca suport 
credibil, conţinutul Paragrafului 1, concluzionând 
asupra tulburărilor financiare ale războaielor: „Banul 
îşi pierde preţul, iar mărfurile se ascund pentru că 


nimeni nu ar vrea să le schimbe pe bani”6, idee 
completată la Paragraful 3, unde se analizează raportul 
dintre stat, impozite şi împrumuturi publice. 
Legiuitorul accepta, în 1941, posibilitatea completării 
fondurilor de care avea nevoie prin intermediul 
politicilor apăsătoare. Principial, se abţinea, însă, 
atunci, de la folosirea acestei alternative, întrucât 
„atinge, totuşi, proprietatea, pe care suntem învăţaţi să 


o socotim un drept sfânt”7. Referindu-se, pe baza 
calculelor pecuniare, la avantajele deponenţilor, 
Capitolul III stabilea că toate sumele împrumutate 
statului generau venituri directe. Aşa, de exemplu, în 
Paragraful 2 se înscria o dobândă de 5% pe an pentru 
suma populară de 1000 lei, respectiv, 4,5% pe an în 
cazul sumelor de 5000 lei, livrate prin două tranşe. La 
rândul lor, după cum preciza Paragraful 4, dobânzile, 
precum şi obligaţiunile amortizate de stat printr-o 
loterie specială, erau scutite de impozite. În plus, 
sumele adjudecate suplimentar se puteau folosi pentru 
achitarea îndatoririlor civice curente. Obligaţiile 
Statului (Titlurile de Stat) se puteau vinde altor 
persoane, fiind, aşadar, la purtător. Capitolul IV al 
acestor Lămuriri îndemna cetăţenii, în Paragraful 1, să 
se alinieze la practicile occidentale, proprii unor 
asemenea demersuri, unde „toată lumea aleargă după 


hârtiile de Stat”8. Era avansat, prin Paragraful 3, 
îndemnul „înfrângeţi-vă sfiala şi iscăliţi!”, gândind „că 

rostul banului e să umble, să fie folosit, să aducă 


dobândă”9. Criteriul concluziv, formulat într-un 
limbaj accesibil, invoca duplexul stat-contribuabil: 
„Aşadar, să ne călcăm pe inimă şi să ne deslipim de 
banii care ne stau sterpi. Iar cei ce nu avem bani la 
ciorap, să ne lipsim timp de şase luni de cheltuieli care 
nu sunt neapărat trebuincioase, ca să nu lipsim nici noi 


când Statul ne cere să-l împrumutăm” 10. 

Regulile stricte ale jocului sunt fixate, pe baza 
Decretului-Lege Nr. 2200 din 1941, în Prospectul de 
Emisiune, având Trei Părţi şi 26 de Articole. 
Împrumutul a fost conceput pe o durată de 30 de ani, 
stabilind două paliere principale. Cel dintâi s-a numit 
Subscripţia generală, cu trimitere spre toţi cetăţenii cu 
posibilităţi materiale evidente. Titlurile Ministerului 
de Finanţe erau Obligaţiuni la purtător, codificat, 
Obligaţiuni 412 % din 1941, valori nominale a câte 
5000 de lei, în cele două tranşe amintite anterior. 
Dobânda efectivă se calcula începând cu 1 septembrie 
1941, prima scadenţă, 21/44 pe semestru, 1 martie 1942, 
respectiv, 1 septembrie 1942. Se acordau premii prin 
tragere la ruletă, câte cinci pe semestru. Subscrierea s- 
a făcut prin Casa Autonomă de Finanţare şi 
Amortizare, iar emisiunea Titlurilor, de Ministerul 
Finanţelor, mijlocitor, Direcţia Datoriei Publicell. S-a 
scontat, datorită Subscripţiei generale, să se ajungă la 
o valoare nominală de zece miliarde de lei. În cazul 
sumelor mari, lombardarea titlurilor revenea, 
prevalent, Băncii Naţionale a României. Cel de al 
doilea palier a fost numit Subscripţia ţărănească, 
obligaţiuni de 1000 de lei, împrumut pentru cinci ani, 
dobândă 5%, de la 15 decembrie 1941, cu premii în 
inventar agricol, codificat, Obligaţiuni 1000, la 
purtător. Subscripţia ţărănească a reprezentat tranşa a 
doua din Împrumutul Reîntregirii, urmând să se achite 
până la 15 decembrie 1946. În fiecare an s-au prevăzut 
să se acorde 2653 de premii, prin tragere la sorţi, 
începând cu 500 de pluguri, ajungând la 15 perechi de 
boi. În cazul ambelor subseripţii, dar şi al 
vărsămintelor, deponenţii aveau la dispoziţie Banca 
Naţională a României şi sucursalele acestei, Casa 
Naţională de Economii şi Cecuri Poştale, Casa de 
Depuneri şi Consemnaţiuni, Oficiile Poştale, băncile şi 


ghişeele avizate, special, de Ministerul FinanţelorI2. 
Prospectul de Emisiune, în Partea Finală (Dispoziţiuni 
Generale), a prevăzut posibilitatea ca agenţii 
economici să acorde salariaţilor gratificaţii pentru a le 
subscrie Împrumutului Reîntregirii, scutite de 
impozitul pe salarii. Toate activităţile ce le presupunea 
o atare acţiune patriotică, nu atrăgeau procentaje sau 
taxe către stat, judeţe, ori comune. Remarcăm aspectul 
că, unele localităţi ale României au iniţiat, anterior 
apariţiei  Decretului-Lege Nr. 2200 din 1941, 
strângerea de fonduri pentru viitorul Împrumut al 
Reîntregirii. Bunăoară, tatăl meu, numit, atunci, 

Marinescu Nicolae (nu intru în detalii), a depus la 
Banca Popularăla Banca Populară Voievodul Mihai, 
din comuna Mâciuca, judebul Vâlcea, Recipisa Nr. 12, 
datată 8 mai 1941, suma de 1000 de lei, primind, 
ulterior, documentele aferente. Nu cunosc dacă a 
beneficiat de dobândă. Cert este, însă, că nu s-a 
bucurat de norocul obţinerii, prin loterie, a unor 
premii constând din inventar agricol. 

Pe timpul celui de Al Doilea Război Mondial, 
Ministerul Apărării Naţionale a avut un Buget Special, 
separat de Bugetul Ordinar. Astfel, pentru exerciţiul 
1942-1943, suma aferentă s-a ridicat la 
21.000.000.000 de lei, din totalul de 212.757.720.000 
de lei. Precizăm faptul că s-au instituit, în 1942-1943, 
Bugetele Provinciilor Basarabia (nouă judeţe) şi 
Bucovina (şase judeţe), având nivelul de 
5.974.600.000 de lei. În cifrele vehiculate au fost 
cuprinse, pe lângă veniturile tradiţionale, inclusiv 
sumele preconizate din Împrumutul Reîntregirii. În 
ceea ce priveşte Împrumutul Apărării Naţionale din 
1944, acesta s-a lansat de statul român, conducător, 
mareşalul Ion Antonescu, pe baza Decretului-Lege Nr. 
236, publicat în Monitorul Oficial Nr. 95 din 23 aprilie 
1944, având ca exprimare, aproximativ, criteriile 
Împrumutului din 1941, admise de regele Mihai 1. 
Dobânda era, însă, pentru Subscripţia ţărănească, de 
4% anual, termen scadent final, din partea statului, 1 
septembrie 1949. Până la eliberarea Titlurilor 
definitive, rămânea valabil imprimatul denumit 
Chitanţă-Titlu Provizoriu.  Mijlocitorul dintre 
deponenţi şi Stat a fost Ministerul Finanţelor, prin 
intermediul Direcţiunii Generale a Datoriei Publice, 
director general, Mircea Nicolescu. Documentul 
amintit, deşi nominalizat, era transmisibil, sub rezerva 
completării, pe bază de semnătură, a unei rubricaţii 
creionate direct prin tipografierea iniţială. La comune, 
subscripţia s-a făcut, de regulă, prin percepții, care 
aveau dreptul să ia în considerare Chitanţele-Titluri 

IMPRUMUTUL APĂRĂRII NAŢIONALE DIN 1944 
CHITANŢA-TITLU PROVIZORIU 


Provizorii la plata impozitelor. Acţiunea pentru 
acoperirea acestora cu Titluri definitive a fost 
compromisă, evenimentele de la 23 august 1944, dar şi 
cele ulterioare, concurând la disoluția celor stabilite 
prin Decretele-Legi Nr. 2200 din 1941, respectiv, Nr. 
236 din 1944.Continuând exemplul de mai sus, părinţii 
mei au oferit, la 29 iunie 1944, tot suma de 1000 de lei, 
primind Chitanţa-Titlu Provizoriu Nr. 152358, de la 
Percepţiala Percephia comunei Mâciuca, judebul 
Vâlcea, purtând antetul forurilor centrale amintite, 
precum 9i alte insemne oficiale. Bilanţul celor două 
împrumuturi la care ne-am referit, pe scurt, în 
rândurile de mai sus, rămâne cantonat, prioritar, în 
moralitatea istorică a neamului românesc. Sperăm să 
existe posibilitatea revenirii, cu noi amănunte, asupra 
acestor demersuri, exprimate, ca refren, între un stat 
etichetat dictatorial şi locuitorii chemaţi să-l ajute 
financiar în anii 1941-1944. 


Note: 
1Hitchins, Keith, România 1866-1947, Ediţia a II-a, 
Editura Humanitas, Bucureşti, 1998, p. 465. 


2***, Împrumutul Reîntregirii din 1941. Lămuriri, 
Ministerul Finanţelor, Monitorul Oficial şi Imprimeriile 
Statului, Imprimeria Centrală, Bucureşti, 1941, p. 5. 


3Ibidem, p. 8, 10, 12. 
4Ibidem, p. 13, 14. 
Sibidem, p. 18. 
Gbidem. 

7Ibidem, p. 19. 
3Ibidem, p. 24. 
9Ibidem. 

10 Ibidem, p. 25. 
Ibidem, p. 28, 29, 30. 
12[bidem, p. 34-35. 

Piteştiul sub ocupaţie germană 


(noiembrie 1916- 


noiembrie 1918) 


Prof. dr. Elena Ştefănică 


Abstract: As it is well known, during the First World War, Romania remained neutra! for two years and entered 
the conflagration in 1916 to eliberate the Romanian territories still occupied by foreign countries. By the end of 
the 1916 though, Romania lost the control of the area south of the Carpathians and the capital along with other 
cities were occupied by germans. This article emphasizes the German occupation of he city of Pitești, the hard 


life of the people and their drama during these two years 


Keywords: First World War, Pitești, German occupation, national resistence, sacrifice 


Un eveniment major al istoriei noastre naţionale, 
Războiul pentru Întregirea României, a fost o încercare 
pe care au trebuit şi au ştiut să o depăşească şi 
locuitorii Piteştiului. „Războiul, care ne-a adus 
împlinirea visului de veacuri, a fost nu numai cea mai 
grea din încercările pe care a avut să le sufere ţara 
noastră în agitata sa istorie, dar şi cea mai 


instructivă prin cunoaşterea rostului episoadelor ei”. 

După cum se ştie, războiul izbucnit în 1914 a fost 
şansa pe care au avut-o românii de a-şi elibera 
teritoriile aflate de veacuri sub dominaţia habsburgică. 
Aliindu-se cu statele Antantei, care promiteau 
recunoaşterea dreptului României asupra teritoriilor 
locuite de români din Austro-Ungaria, Vechiul Regat 
va declara război Austro-Ungariei în după-amiaza zilei 
de 14 august 1916, dar numai după câteva luni, la 6 
decembrie 1916, Bucureştiul şi două treimi din 
teritoriul Vechii României vor fi ocupate de trupele 
Centralilor. Statul român va supravieţui, totuşi, ca 
instituţie, reducându-se doar la teritoriul Moldovei 
pentru doi ani, oraşul Iaşi fiind capitala vremelnică în 
aceste momente de grea încercare pentru români. 
Piteştiul se va găsi, în tot acest răstimp, sub ocupaţie 
germană, ca de altfel întreg, teritoriul istoric al fostei 
Ţări Româneşti. Numele Piteştiului a fost implicat în 
Primul Război Mondial nu numai prin personalitatea 


lui Ion I.C. Brătianu?, omul politic ce a avut un rol 
major în încheierea celor două Convenții cu Antanta, ci 
şi direct. Astfel, în Piteşti s-au regrupat unităţi militare 
române, dar şi ale armatelor de ocupaţie. De 
asemenea, mulţi piteşteni au participat efectiv la 
Războiul de Întregire, mulţi dintre ei căzând eroic la 


datorie3. 

Încă din 17 august 1914, s-a înfiinţat la Piteşti o 
Societate Filantropică numită “Matroana” care îşi 
propunea să sprijine armata şi autorităţile locale pe 
linie sanitară, prin confecţionarea rufăriei pentru 
armată, înfiinţarea unui spital local al doamnelor din 
oraş pentru răniții de război, deschiderea unui mic 
curs de către medicii din oraş pentru învăţarea tehnicii 


de pansaref. Prefectul de Argeş, Nicolae Brînzeu, 
adresa o circulară în august 1916 către administratorii 

de plăşi pentru aprovizionarea armatei cu alimente şi 
furaje: “Fiţi gata în orice clipă a ajuta cu cele necesare 
şi cu tot ce avem pe acei fraţi ai noştri cari se duc să- 
şi verse sângele pentru apărarea noastră şi 


dezrobirea altor milioane de fraţi”5. După cum se ştie, 
între 25 septembrie/8 octombrie şi 10/23 noiembrie 
1916 s-a derulat bătălia din zona Bran-Câmpulung- 
Dragoslavele. Divizia 22 Infanterie, comandată de 
generarul de brigadă Aristide Razu, căruia i s-a 
alăturat Divizia 12 Infanterie de sub comanda 
generalului de brigadă Traian Găiseanu, trebuia să 
oprească înaintarea inamicului în trecătoarea Bran- 
Cîmpulung şi astfel înaintarea lui spre sudul ţării. 
Lupte grele s-au dat pentru eliberarea Câmpulungului, 
ca şi pentru cucerirea muntelui Mateiaş, „păstrat până 
la sfârşit astfel că nu s-au deschis inamicului porţile 
de invazie spre inima Argeşului sau Târgului, spre 
Piteşti”6. La 9 noiembrie 1916, oraşul Piteşti a fost 
bombardat de aeroplane germane, determinând 
reacţia  aeroplanelor româneşti. Astfel, într-o 
telegramă a prefectului de Argeş către ministerele de 
interne şi de război se face cunoscută această situaţie: 
“mai multe aeroplane duşmane au aruncat azi ora 3 
a.m. mai multe bombe care au rănit şase persoane şi 
au lovit casa unui german. Aeroplanele noastre le-au 


alungat”. La 12 noiembrie 1916, s-a decis predarea 
oraşului de către o comisie compusă din persoane 
importante din rândul tuturor naționalităților, inclusiv 
evrei, pentru a nu fi distrus de inamic, iar în zilele de 12 
şi 13 noiembrie 1916 autorităţile au părăsit oraşul, 
retrăgându-se în Moldova8. Trupele germane iau în 
primire oraşul în data de 16 noiembrie 1916, la ora 9 
a.m. Comandatura Germană nr. 272 se instalează în 
localul Primăriei, fără să anunţe şi fără să permită 
evacuarea arhivei. Din această cauză, cea mai mare 
parte din arhivă a fost distrusă de trupele germane şi 


pusă pe foc”, pierzându-se astfel izvoare importante 
pentru istoria oraşului şi a ţării. În cele trei şcoli 
primare de băieţi şi în Şcolile 1 şi 2 primare de fete se 
organizează spitale de campanie, evident cursurile 
fiind suspendate. La 209 aprilie 1917, mai mulţi 
piteşteni, funcţionari ai căilor ferate se adresează 

prefectului de Argeş arătând că au fost demişi din 
posturi de către armata de ocupaţie şi nu îşi mai pot 


asigura existenţa10. 

Trupele de cocupaţie, respectiv Comandatura 
Supremă a Grupului de Armată Mackensen, prin 
colonelul Bobsien, cer prefectului de Argeş, N.L. 
Kostaki, contractarea unui împrumut la Banca 
Naţională cu scopul plătirii impozitului perceput de 
Comandatură pentru cheltuielile administraţiei din 
teritoriul ocupat, în valoare de opt milioane de lei, 


împrumut care va fi aprobat, la 20 mai 191711. În 
motivaţia pentru împrumut se spune că “guvernul 
roman, la retragerea sa la Iaşi, a ridicat toate 
fondurile, astfel încât toate casele statului sunt 


goale”12. Guvernatorul militar pentru România era 
generalul de infanterie Weidenbach. Populaţia 
civilă din Piteşti se plânge de rechiziţiile forţate pentru 
front făcute de către administraţia de ocupaţie 
germană. Un exemplu în acest sens este plângerea mai 
multor comercianţi cojocari din oraş: “suntem de 
meserie comercianți cojocari, suntem împovărați de 
grea familie, avem copii pe front care au neveste şi 
copii, care tot noi le acordăm existenţa. Nu avem cu ce 
scoate cel puţin existenţa cu meseria noastră. Plus de 
acestea, suntem chemaţi legalmente şi la dările către 
stat, judeţ şi comună. Pentru a câştiga ca să facem 
față cheltuielilor şi dărilor cerute, avem nevoie de 
material, ca piei de oaie şi accesoriile cerute. Nu 
putem continua, din cauză că orice material am avut 
şi am avea ni se rechiziționează şi nu ni se dă nimic în 
schimb”13. 

Sub administraţie militară germană, în Piteşti au 
funcţionat cinci fabrici, trei de fierărie (Gotvald Nicht, 
S. Marincu, G. Schweitzer) şi două mori (V. Filipescu, 


H. Mrazek)!4. În localul Şcolii de fete nr.3 se 
organizează birouri, iar localul Liceului “I.C. Brătianu” 
devine local al Crucii Roşii până la 1 noiembrie 1918. 
Totalul distrugerilor provocate de trupele de ocupaţie 
numai instituţiilor publice este estimat în 1921 la peste 


două milione de lei15. Din cauza lipsurilor îndurate de 
locuitorii oraşului pe perioada ocupaţiei, în noiembrie 
1917, a izbucnit o epidemie de tifos exantematic, 
epidemie ce a făcut multe victime în oraş. Deşi sub 
ocupaţie germană, locuitorii Piteştiului au sărbătorit 
printr-un Te Deum unirea Basarabiei cu România. 
Bilanţul anilor de război a fost unul dureros pentru 
piteşteni, ca de altfel pentru toţi românii, 160 de ostaşi 
s-au jertfit pentru întregirea României, dintre care 13 
ofiţeri şi 7 subofiţeri. Dintre aceştia, 17 persoane au 
fost profesori. Pentru construirea unui cimitir al 
eroilor căzuţi în luptele pentru apărarea patriei, 
prefectul de Argeş a adresat un apel către populaţia 
oraşului şi a judeţului pentru a contribui cu fonduri, la 


24 aprilie 191816. Prefectul argumenta: “Cu toții 
trebuie să conlucrăm pentru a construi şi întreține 

locaşurile în onoarea celor morţi, ca pilde pentru cei 
în viaţă şi pentru viitorime”17. Datorită înfrângerii 
Puterilor Centrale, în noiembrie 1918, trupele germane 
au fost obligate să se retragă din oraş şi Piteştiul şi-a 
reluat încet-încet rosturile fireşti, reorganizându-se 
instituţiile odată cu înapoierea populaţiei refugiate18. 
Astfel, fabrica “Ţesătoria Română”, transformată în 
fabrică de marmeladă de către armatele de ocupaţie, se 
repune în funcţiune după război19. Printre eroii căzuţi 
la datorie în luptele pentru întregire naţională se 
numără şi membri ai minorităţilor etnice din oraş. 
Amintim aici pe Ion Trivale, (1889-1916), aparţinând 
comunităţii ebraice, pe numele său adevărat Iosif 
Netzler, care a fost critic literar, fiind absolvent de 
drept şi litere în cadrul Universităţii din Bucureşti, 
profesor de limba şi literatura germană, cu studii şi în 
străinătate la Universitatea din Jena. A participat la 
Primul Război Mondial, în calitate de sublocotenent în 
rezervă, fiind comandant de pluton în cadrul 
Regimentului 4 Argeş. Moare pe câmpul de luptă, la 
Zimnicea, la numai 27 de ani, la 11 noiembrie 1916, 
încercând să-şi facă datoria faţă de patria în care se 


născuse20. George Călinescu afirma despre criticul 
piteştean dispărut prematur: „dacă Ion Trivale n-ar fi 
murit tânăr, critica română ar fi avut astăzi un alt 
aspect, căci nu e greu de ghicit în fireasca stângăcie a 
începuturilor lui pătrunderea unui viitor remarcabil 
critic”21. 

După cum se stie, în circumstanţele total 
nefavorabile determinate de abandonarea luptei de 
către Rusia, care a încheiat pacea de la Brest-Litovsk 
din 3 martie 1918, România, rămasă izolată, a fost 
nevoită să se sacrifice, semnând, la 7 mai 1918, pacea 
draconică dictată de Puterile Centrale. Dar, cum spune 
marele istoric al Războiului pentru întregirea 
României, Constantin Kirițescu, această pace „a avut şi 
un mare merit: ea a arătat în chipul cel mai luminos 
puterilor Antantei la ce se puteau aştepta în cazul unei 
victorii a Germaniei şi a fost, prin aceasta, cea mai 
puternică propagandă în favoarea continuării luptei 
până la cea din urmă resursă de putere, pentru 
câştigarea războiului”. Crucificată, România nu s-a 
lăsat pradă defetismului, ci a întreprins tot ce era 
posibil, în condiţiile date, în vederea pregătirii reluării 
acţiunilor militare alături de puterile Antantei, ceea ce 
va deveni fapt odată cu a doua mobilizare a armatei din 
noiembrie 1918, ziua victoriei asupra Germaniei, 11 
noiembrie 1918, găsindu-ne cu armele în mâini. 
Bucuria victoriei, a înfăptuirii României Mari a fost 
resimţită şi de către locuitorii oraşului nostru. Astfel, 
ziarul “Vocea Argeşului”, apărut la Piteşti, la 2 
decembrie 1918, prezenta unirea românilor din 
Transilvania, Banat şi Ungaria cu România, încheind 
cu următoarele cuvinte: “Salutăm cu un deosebit 
entuziasm acest act unic în istoria neamului nostrum 

şi suntem mândri că am trăit şi mulţi am muncit să-l 
vedem înfăptuit. Depinde de vrednicia noastră să-l 
păstrăm, să-l realizăm până în cele mai mici 


amănunte”22. 

Saga Goleștilor 


ing. Marius POSTELNICESCU 


Abstract: The boyar family Golești is well known and appreciated in the Romanian history and still present 


in the peoples mentality for the part it played in the development of the Wallachia between the 17th and 19th 
Century. The boyars Golesti had during all these centuries several political, judicial and diplomatic duties and 
some of them contributed to the rising of art, culture and literature not only in Argeș County, but as well in the 


whole country. 


Keywords: Golești, Argeș County boyars, national renaissance, phanariots, political thinking 


Familie cu străvechi ramificații în istoria neamului 
românesc, Goleştii s-au impus în constiința românilor 
prin faptele lor cutezătoare, pline de substanţă 
patriotică, puse în slujba idealurilor poporului. Puţine 
din vechile familii ale ţării noastre se pot mândri cu o 
menționare documentară peste care au trecut cinci 
secole, şi numai câteva sunt acelea care au adus o 
contribuţie serioasă la unirea, independenţa şi 
dezvoltarea liberă a patriei noastre. Goleştii, 
întelegându-i prin aceasta pe toţi înaintaşii şi 
descendenţii lor care au purtat acest nume, au alcătuit 
o familie istorică prin toate funcţiile înalte pe care le- 
au ocupat în societate.Trecerea timpului a făcut ca 
informaţiile despre originile multor familii boiereşti 
muntene să se păstreze numai datorită memoriei 
colective. Şi în neamul Goleştilor a existat tradiţia 
descălecatului din Transilvania, a întemeietorului 
familiei, iar aceasta este consemnată de Ion Ghica în 
scrierile sale despre Bucureşti, atunci când se referă la 

originile familiei lui Nicolae Dudescu: „este venită de 
peste Carpaţi, ca Văcăreştii, ca Goleştii, ca Sturdzeştii 
şi ca Cândeştii”1. Originile boierilor Goleşti se pierd în 
negura Evului Mediu, primul strămoş cunoscut până 
acum este, potrivit documentelor, pârcălabul Baldovin 
din Goleşti care a trăit în a doua jumătate a secolului al 
XV-lea şi prima jumătate a veacului următor. 
Pârcălabul Balvodin se trăgea din familia boierilor 
Craioveşti şi a stăpânit satul Goleşti, începând cu a 
doua jumătate a sec. al XV-lea. Atestarea documentară 
a localităţii Goleşti apare, pentru prima dată, într-un 
document din 5 august 1452, al domnitorului Ţării 
Româneşti, Vladislav al II-lea Vlaicu (1447-1448, 
1448-1456). În anul 1520, Baldovin era pârcălab al 
cetăţii Poienari (Argeş), conform unui document emis 
de cancelaria domnitorului Neagoe Basarab (1512- 
1521). El a murit în luptele purtate de domnitorul 
Neagoe Basarab cu turcii, între anii 1522-1524, când 
sultanul Soliman Magnificul (1520-1566) a ordonat 

atacarea Țării Româneşti pentru nesupunere. În iulie 
1525, nu mai trăia, deoarece Maria-Magdalena, soţia 
sa, solicita domnitorului Radu de la Afumaţi (1522- 
1529) întărirea posesiunii asupra averilor lăsate de 


Baldovin2. Domnitorul a emis, din Piteşti, în 2 
septembrie 1528, un hrisov prin care a făcut 
importante danii boierilor Golescu în satele Duşeşti, 
Goleşti, Mărăcineni, Vieroşi3. 

Un boier din Goleşti, vistierul Radu Golescu, mare 
dregător al voievodului Radu Paisie (1535-1545), se 
face remarcat prin salvarea tezaurului ţării, atunci 
când domnitorul este învins în lupta cu pretendentul la 
tron, Laiotă Basarab, în anul 1544. Astfel, vistierul 
Radu din Goleşti a primit de la domnitorul Radu Paisie 
şi de la urmaşul acestuia, Pătraşcu cel Bun (1554-1557), 
numeroase danii şi dregătorii. El a avut doi fii, Albu 
(Radu) şi Ivaşcu (Ivaşco). Aceştia, dregători şi ei, s-au 
dus să lupte alături de domnitorul Alexandru al II-lea 
Mircea (1568-1577), care, după revenirea pe tronul 
Ţării Româneşti a doua oară (mai 1574 - iunie 1577), a 
dorit să îl impună pe fratele său Petru Șchiopul pe 
scaunul Moldovei. Ioan Vodă Viteazul (poreclit cel 
Cumplit) a înfrânt oastea valahilor la Jijişte (Râmna), 
lângă Focşani, în anul 1574, unde cei doi fraţi Goleşti 
au luptat cu multă vitejie. Marele clucer Albu a plătit cu 
viața, iar marele vornic Ivaşco a fost grav rănit. 
Domnitorul nu a uitat acest act de merit şi la 25 
ianuarie 1575, printr-un hrisov, scris la mânăstirea 
Vieroşi (ctitorie a Goleştilor, unde a fost înhumat şi 
marele clucer Albu), a stabilit un venii anual de 5000 
de aspri din suma ce i se cuvenea din vama domnească 


de la Rucăr, ca să fie de ajutor mânăstirii+. Ivaşcu a 
rămas dregător şi în timpul primei domnii a fiului 
domitorului Alexandru Mircea, Mihnea (1577-1583). 
Stroe Leurdeanu a intrat în familia Goleştilor prin 
căsătoria, în 1623, cu Vişa, moştenitoarea Goleştilor, 
fata logofătului Ivaşcu Golescu, şi a ajuns 
reprezentantul cel mai de seamă al Goleştilor. Stroe 
Leurdeanul s-a născut pe la sfârşitul sec. al XVI-lea, 
fiind fiul lui Fiera logofătul şi al Ilinei. În anul 1615, s- 
a căsătorit cu jupâneasa Tudora din Târgşor, o 
persoană foarte cunoscută, mai ales prin prezenţa ei în 
viaţa marelui voievod Mihai Viteazul. Poziţia pe care 
şi-a creat-o prin căsătoria cu Vişa, precum şi relaţiile 
politice ale tatălui l-au ajutat să urce destul de repede 
treptele ierarhiei sociale şi politice, devenind 
vistiernic, postelnic, mare logofăt, mare vistier, mare 
vornic, spătar şi mare comis. După moartea tatălui său, 
Stroe Leurdeanu va fi influenţat de unchiul soţiei sale, 
vistierul Necula, pornind pe un drum sinuos, aflându- 
se de cele mai multe ori de partea celui puternic. Aşa s- 
a întâmplat în ajunul ocupării tronului de către Matei 
Basarab, când, fiind în tabăra adversă şi văzând că 
balanţa se înclină în favoarea acestuia, trece şi el în 
rîndul susținătorilor acestuia. Matei Basarab îl va 
proteja de nenumărate ori pe Stroe Leurdeanu, după 

urcarea pe tronul Ţării Româneşti, atât pentru ajutorul 
dat în luptele pentru ocuparea tronului de la 


Plumbuita, cât şi pentru că se înrudeau, fiind veri5. 
Datorită influenţei pe care o avea la curtea domnească, 
Stroe Leurdeanul a reuşit să stabilească legături de 
rudenie cu mai multe familii de renume, căsătorind pe 
Evstratie, primul său copil, cu domniţa Ilinca, fiica 
voievodului Nicolae Pătraşcu, fiul lui Mihai Viteazul. 
Crescut de domnitorul Matei Basarab, care nu avea 
urmaşi, şi doriea să-l lase pe tronul ţării la moartea sa, 
Ewvstratie era un tânăr înzestrat, cunoştea greaca şi 
turca foarte bine şi deţinea funcţia de al doilea vistier 
al ţării. Un alt fiu al lui Stroe Leurdeanu şi al Vişei este 
Matei Golescu, tatăl viitorului sfetnic de mare taină al 
lui Constantin Brâncoveanu, Radu Golescu. Matei 
Golescu este o figură mai puţin importantă decât 


fratele şi tatăl său, dar ajunge şi el mare spătar?. Stroe 
Leurdeanu fiind un apropiat al domnitorului Grigore 
Ghica (1660-1664) şi duşman al Cantacuzinilor, l-a 
influentat pe domnitor să poruncească tăierea capului 
postelnicului Constantin Cantacuzino. Stroe 
Leurdeanu a fost judecat şi condamnat la moarte, 
pentru omorul sâvarşit, de către domnitorul Antonie 
Vodă din Popeşti (1669-1672), dar apoi a fost grațiat şi 
obligat să se călugărească, primind numele de 
Silvestru. A reuşit să fugă în Transilvania, iar după 
schimbarea domniei să-şi reia funţia de dregător în 
Țara Românească. În vremea lui Stroe Leurdeanu s-au 
construit conacul şi biserica din Goleşti. Aici sunt 
primiţi, în 1656, patriarhul Macarie al Antiohiei şi 
secretarul acestuia, Paul de Alep, acesta din urmă fiind 
şi autorul primei descrieri a conacului care s-a păstrat 
până astăzi. 

Încă de la începutul domniei lui Constantin 
Brâncoveanu (1688-1714), nepotul lui Stroe Leurdeanu 
şi fiul marelui comis Matei Golescu Leurdeanu, Radu 
Golescu îşi începe cariera de om politic, trecând prin 
mai multe ranguri şi funcţii, ocârmuitor al judeţului 
Muscel, postelnic, agă, între 1691-1695, mare comis în 
1699, iar în 1702 mare clucer, ajungând în 1711 la 
rangul de mare vornic. Prin căsătoria cu Marica, fiica 
comisului Stoian Florescu, Radu Golescu se înrudea cu 
familia Cantacuzino. În anul 1706, Constantin 
Brâncoveanu, împreună cu alaiul domnesc, este 
oaspete la conacul Goleşti. După moartea lui 
Constantin Brâncoveanu, în 1714, şi înscăunarea lui 
Ştefan Cantacuzino (1714-1716), Radu Golescu deţine 
înalta funcţie de mare logofăt. Nicolae Mavrocordat 
(1716; 1719-1730), primul principe fanariot, îl numeşte 
pe Radu Golescu mare spătar. Prin tratatele de la 
Carlowitz (1699) şi Passarowitz (1718), turcii cedează 
Austriei Ungaria, Transilvania şi o parte a Ţării 
Româneşti (Oltenia, reîncorporată Ţării Româneşti în 
urma Păcii de la Belgrad, din 1739)7: În acest context, 
Radu Golescu ajunge la o întelegere cu alţi mari boieri 
şi hotărăsc să se orienteze politic către Austria, aşa 

cum încercaseră, mai înainte, şi domnitorii Şerban 
Cantacuzino, Constantin Brâncoveanu şi Ştefan 
Cantacuzino. În timpul războiului turco-austriac 
(1716-1718), spătarul Radu Golescu, împreună cu alţi 
boieri din Ţara Românească, organizează un complot 
împotriva domnitorului Nicolae Mavrocordat. Radu 
Golescu aduce la conacul din Goleşti cătane nemţeşti, 
ceea ce îl determină pe domnitor să trimită „oaste 
amestecată, turci, tătari, români şi au trimis să-i 
gonească de acolo... Deci tătarii, văzând că într-alt chip 


nu pot să facă, au dat caselor foc de au arsu...”8. 
Domnitorul l-a răsplătit pe spătarul Radu Golescu cu 
1000 de taleri pentru a-şi reface casele, nebănuind că 
este implicat în mişcare. La 14 noiembrie 1716, Radu 
Golescu, însoţit de un detaşament austriac îl arestează 
pe Nicolae Mavrocordat şi îl predă, la Sibiu, 
generalului austriac Steinvill. Marii boieri s-au întâlnit 
la Târgovişte să decidă asupra viitorului politic al ţării, 
dar, nesprijiniţi de Austria, Imperiul Otoman pune 
stăpânire, din nou, pe Ţara Românească, Radu 
Golescu plecând cu familia sa în Transilvania. După 
revenirea lui Nicolae Mavrocordat în ţară, acesta 
ordonă uciderea lui Pătraşcu Vodă şi a mitropolitului 
Antim Ivireanu. 

Celebra familie a Goleştilor s-a stins de mai multe 
ori în linie masculină şi s-a continuat prin femei. 
Urmaşii noilor intraţi în familie au purtat numele 
mamei şi satului de obârşie, Goleşti, cu toate că 
proveneau din familii importante, ca Furcă, 
Brâncoveanu, Leurdeanu sau Ştirbei. Dacă la început 
au avut origine oltenească, fiind descendenţi din 
Craioveşti, Goleştii din epoca modernă a României, 
care s-au distins cel mai mult ca reprezentanţi ai 
luminismului şi ca lideri ai luptei pentru formarea unui 
stat unitar românesc, independent şi democratic sunt, 
după ascendenţa masculină, gorjeni. 

Fata spătarului Radu Golescu, Aniţa, se mărită cu 
polcovnicul Nicolae Ştirbei, fiul vistierului Ilie Ştirbei 
din Bălceştii Gorjului. Fiul Aniţei şi al lui Nicolae 
Ştirbei a fost marele ban Radu (Răducanu) Golescu 
(Ştirbei). S-a născut la 3 mai 1746, dată însemnată pe 


un portret în ulei păstrat la conacul din Goleşti”. 
Cunoscut astăzi de opinia publică, el a trăit între anii 
1746-1818, şi, ca şi bunicul său, îşi va mări numărul 
moşiilor prin diferite activităţi comerciale. Pe lângă 
casele ce le avea pe Podul Calicilor (Calea Rahovei) din 
Bucureşti, Radu Golescu a construit un mare han, iar 
pe una din moşiile sale din judeţul Dâmboviţa a 
construit o fabrică de sticlărie (1814), aducând 
muncitori nemți pentru a lucra aici. A construit un 
cămin pentru săraci şi a întreţinut pe cheltuiala sa 
două paturi pentru bolnavi. Banul Radu Golescu şi 
vistierul Constantin Filipescu au fost primii epitropi 


(organ de control) ai şcolii din Slatina10. Înfăţişarea pe 
care o are astăzi conacul Goleşti este asemănătoare cu 
cea din secolul al XVIII-lea, când a fost refăcut de 

banul Radu Golescu. Anul construcţiei, 1640, precum 
şi numele primului proprietar, se păstrează săpate în 
piatra chenarelor de la ferestrele pivniţei. 

Marele ban Radu Golescu a avut trei fii: Nicolae, zis 
Nae, Gheorghe, cunoscut sub numele de Iordache şi 
Constantin, rămas în istorie sub numele de Dinicu. 
Nicolae Golescu, zis Deli Aga, spre deosebire de 
Iordache şi Dinicu, nu a jucat un rol important în viaţa 
culturală a Ţării Româneşti din acea epocă. În schimb, 
el este singurul dintre cei trei fraţi care a rămas în ţară 
pe timpul revoluţiei conduse de Tudor Vladimirescu, 


fiind în înţelegere cu acestall. În timpul cât Tudor 
Vladimirescu se afla la Bucureşti, Iordache şi Dinicu 
Golescu se refugiaseră în Transilvania. El a fost vel 
stolnic în 1707, vel paharnic în 1806, vel logofat în 
1817, vel agă în 1822 şi vel vornic în 1829. Nicolae 
Golescu, după înabuşirea revoluţiei de la 1821, are 
meritul de a fi înaintat Porții un memoriu care cerea 
numirea pe tronul Ţării Româneşti a domnilor 
pământeni, arătând relele pe care le-a pricinuit fostul 
sistem de numire a domnilor din Fanar. Memoriul lui 
Nicolae Golescu a atras atenţia marelui vizir El Had) 
Sahib. Memoriul a fost prezentat sultanului, împreună 
cu un raport general. În raport se considera oportună 
satisfacerea cererii de a fi izgoniți toţi boierii greci din 
Rumelia, precum şi cei albanezi şi bulgari, iar, despre 
numirea viitorilor domni, se preciza că „...de vreme ce 
cei din neamul grec au făcut atâtea trădări, nu este 
dăunător pentru Înalta Poartă să numească voievozi 


din rândul boierilor localnici”12. Nicolae Golescu a fost 
căsătorit de două ori. Cu prima soţie, Maria, fiica lui 
Ioan Moruzi şi sora domniţei Ralu, a avut un fiu, Ioan. 
Cu a doua soţie, Zoiţa, fiica lui loan Comăneanu şi a 
Sultanei Bărcănescu, a avut o fiică, Maria. Nicolae 
Golescu a murit la 26 septembrie 1829, „de o boală de 


câteva zile, pricinuită de patima emoroidelor”13, 
lăsând o avere încurcată şi o seamă de datorii. Fiul lui 
Nicolae Golescu, Ioan, a devenit magistrat, ocupând 
diverse funcţii în stat, dar fără să se remarce în viaţa 
publică prin vreo acţiune deosebită. Ioan Golescu a fost 
căsătorit cu Elena Creţulescu, cu care a avut două fiice, 
Tarsiţa, căsătorită cu Mircea Racoviţă, şi Maria, 
căsătorită cu Scarlat Ghica, fără urmaşi. Ramura 
Golescu-Ştirbei, reprezentată prin Ioan (Iancu) 
Golescu, fiul lui Nicolae Golescu şi nepotul marelui ban 
Radu Golescu, s-a stins în linie directă, loan neavând 
băieţi, ci numai pe cele două fete amintite mai sus. 

Al doilea fiu al banului Radu Golescu, Iordache 
Golescu, s-a născut la Bucureşti, în jurul anului 1770, 
în casele părinteşti din Calea Rahovei, situate în 
mahalaua numită şi a Golescului, aici aflându-se 
gospodăriile boierilor Ştirbei, Creţulescu, Manu, 
Fălcoianu, Bobescu, etc. I. Heliade Rădulescu, care l-a 
cunoscut foarte bine pe Iordache Golescu, spune că 
acesta a fost unul din cei mai de seamă boieri ai țării şi 
care preţuia foarte mult învăţătura. Iordache Golescu 

s-a ocupat până la sfârşitul vieţii cu cititul şi scrisul, iar 
copiii lui şi ai lui Dinicu Golescu au fost dintre primii 
români ai secolului al XIX- lea trimişi să studieze peste 
hotare. Iordache Golescu a fost căsătorit de două ori: 
prima dată cu Eufrosina Manu, iar a doua oară, în 
1807, cu Maria (Marioara Marghioala), fiica marelui 
ban Constantin Bălăceanu (1764-1831). După tradiţia 
orală, păstrată de urmaşi, se spune că cu cele două soţii 
a avut 23 de copii, dintre care numai şase au trăit, 
ajungând la maturitate: patru băieţi (Dimitrie, Radu, 
Gheorghe, Alexandru-Arăpilă) şi două fete: Elena, 
căsătorită Bengescu şi Ecaterina (Caty), căsătorită 


Descombes, în Franţa14. 


spitalului Brâncovenesc (demolat în regimul 
comunist), de la vechea biserică Domnița Bălaşa până 
la strada Bibescu Vodă, numită în acea vreme, Uliţa 
bisericii Sfântului Nicolae. În calitate de membru al 
Divanului Judecătoresc, Iordache Golescu a prezentat, 
în 10 martie 1831, generalului rus Pavel D. Kiseleff, 


Mesajul privind revizuirea Regulamentului organic16. 
Iordache Golescu, încă de pe la vârsta de 55 de ani, a 
fost un om suferind. Se presupune că suferea de ficat şi 
rinichi, în acelaşi timp, şi era în permanenţă în 
consultarea şi tratamentul medicilor care-i luau sume 
apreciabile, plus medicamentele prescrise şi furnizate 
de supusul austriac Ignat Muszeley. În această situaţie 
şi ca neparticipant la revoluţia din 1848, cu toate că 








Conacul Goleşti (Goleşti, Argeş) 


Fiind unul dintre membrii de seamă ai Euforiei 
şcoalelor, alături de socrul său, banul Constantin 
Bălăceanu, Iordache Golescu l-a sprijinit pe Gheorghe 
Lazăr în predarea învățământului în limba română, la 
Colegiul „Sf. Sava” din Bucureşti. Iordache Golescu a 
fost un cărturar de seamă în domeniul filozofiei, eticii, 
tragediei şi comediei, şi un bun poliglot. El a scris 
câteva lucrări interesante şi a făcut o serie de traduceri 
din care cele mai multe în greceşte, fiindcă greaca era 
limba obişnuită a protipendadei în aceea vreme. 
Singura lucrare tipărită, în anul 1840, în tipografia lui 
Ion Heliade Rădulescu, de la Obor (Bucureşti), a fost 
„Băgări de seamă ale canoanelor grămăticeşti”, care nu 
era altceva decât Gramatica limbii române. Celelalte 
scrieri ale sale, printre care „Condica limbii 
româneşti”, în şapte mari volume, au rămas în 
manuscris şi se păstrează în colecţiile Academiei 
Române. Hanul de pe Podul Calicilor (Calea Rahovei) 
din Bucureşti, moştenit de la tatăl său în 2 februarie 


1815, era un han mare "ocolit cu zid de jur înconjur”15 
care ocupa întreg, terenul ce se întindea în spatele 

cei patru nepoți şi fiul său Alexandru, au avut 
|] atunci o activitate meritorie, Iordache Golescu se 
“| îndrepta, în vara acelui an, spre băile de la Mehadia 
| (Băile Herculane), această localitate fiind renumită 
3] de două mii de ani şi foarte apreciată de boierii şi 
negustorii din Muntenia, Oltenia, Moldova. Pentru 
Iordache Golescu, la vârsta de 78 de ani şi la starea 
sănătăţii, o cale atât de lungă care se făcea cu 
caleaşca pe drumuri nepietruite, cu hurducături, a 
fost o cauză a agravării bolii de care suferea. Şi de 
abia ajuns la Herculane, numai la doua zile de la 
sosire şi-a dat sfârşitul, în luna august. În Mehadia 
(Herculane) neexistând cimitir, lordache Golescu a 
EN fost înmormântat provizoriu la Orşova, de unde 

il mai apoi a fost reînhumat de familie în cripta 
bisericii de la Goleşti. 


1Muzeul Goleşti-Arhitectură, tradiţie şi continuitate, 
Studii şi comunicări ştiinţifice, Muzeum XI-500 de ani 
de istorie, Editor Asociaţia Româna pentru Educaţie 
Individual Adaptată, p. 16. 


2 Ibidem, p. 28. 


3 Popa, Petre, Piteşti 620, Memento, Ediţia a doua, 
Editura paralela 45, 2008, p. 22. 

4 Muzeul Goleşti-Arhitectură, tradiţie şi continuitate, p. 
34. 

5 Ibidem, p. 68. 

6 Ibidem, p. 70. 


7 Jean Carpentier, Francois Lebrun, Istoria Europei, 
Editura Humanitas, 1997, p. 232. 


3 Muzeul Goleşti-Arhitectură, tradiţie şi continuitate, p. 
34. 

9 Ibidem,... p. 22. 

10 Ibidem, p. 71. 

11 Ibidem, p. 74. 

12 Ibidem, p. 75. 

13 Ibidem. 

14 Ibidem, p.. 80. 

15 Ibidem, p. 13. 

16 popa, Petre, op. cit., p. 55. 

lon |. C. Brătianu 
ca genealogist al neamului său 


Radu OPREA 


Abstract: The present article emphasizes some aspects little known from the life and activity of the great 
Romanian diplomat and political thinker lon |. C. Brătianu. He was born in a boyard family from Argeș County 
and he ruled as Prime-Minister Romania during the First World War and through the reconstruction period that 
followed. He is appreciated for the part he played as diplomat and for his efforts in the process of unifying 
Romania and for being one of the greatest political minds of his county history. Little is known about his passion 
for history and his research in the Argeș medieval boyard families that had ties with his own, which we show in 


our paper. 


Keywords: lon I.C. Brătianu, genealogy, Albu Vistierul, Argeș County, medieval justice 


Omul care a dominat cu autoritate viaţa politică a 
ţării timp de două decenii, dintre cele mai dramatice şi 
mai importante ale istoriei noastre moderne, Ion 1. C. 
Brătianu a fost o personalitate proteică ce a reuşit să 
împletească între multiplele sale preocupări şi grija 
constantă pentru studiul istoriei culturale a ţării şi a 
neamului său de origine. Asemenea trăsături — deplin 
întruchipate în structura complexă a personalităţii şi 





activităţii acesteia printre oameni — au fost adesea 
remarcate şi de contemporani, îndeosebi de către 
străinii care l-au cunoscut şi apreciat. Unul dintre 
aceştia, un distins diplomat, contele de Saint-Aulaire, 
ministrul Franţei la Bucureşti, spunea: „Latinul Ion I. 
C. Brătianu era tot atât de pur ca aspect fizic, după cum 
era pur ca spirit şi caracter. Avea aerul mândru şi 
fermecător al unui mare senior din timpul Renaşterii. 


Subtil, tare, era fiul Romei altoite pe Bizanţ”l. 


Pasiunea lui Ionel Brătianu pentru istoria ţării, şi nu 

numai, se traducea în grija cu care studia operele 
cronicarilor şi limba lor, ca şi în preocuparea sa 
permanentă pentru îmbogățirea bibliotecii de la 
Florica cu noi acte, hrisoave şi lucrări privind istoria 
naţională de cea mai recentă apariţie. Erau ceasuri de- 
adevărată tihnă şi consolare, departe de zbuciumul şi 
răspunderile zilei, când îi soseau cărţile comandate sau 
când cineva îi aducea câte un document sau câte o 
carte veche. Aşezat pe divanul din odaia de lucru, 
răsfoia cu nesaţ cărţile sau descifra documentele, 
interesat mai cu seamă de reconstituirea unor 
genealogii?. 

Într-o lucrare anterioară3 ne-am oprit asupra 
portretului istoric, devenit aproape legendar, al lui 
Albu vistierul (cca 1460 - 1510) — unul din strămoşii, 
per feminas, ai boierilor numiţi din Şuici şi Cepari — 
aşa cum apare el conturat în paginile memoriale, scrise 
de Ion I. C. Brătianu în 1922 şi publicate postum, mai 


întâi, în cuprinsul unei reviste istorice de larg interesf, 


ulterior fiind incluse într-un volum apărut după 19905. 
În acest context, rândurile închinate de autor 
viteazului înaintaş se încheiau cu zugrăvirea apusului 
său ca personaj istoric: „Aşa pieri cu sabia în mână 
Albu Vistierul tocmai când în ţară reveniseră la putere 
prietenii săi Craioveştii, întâi cu Vlăduţ-Vodă, fratele 
lui Radu cel Mare, apoi cu propriul lor nepot Neagoe 
Basarab. Murind, el lăsă o singură fată, Marga, 
căsătorită după Dragomir Vornicul, feciorul Badei din 


Şuici şi ctitorul bisericei din Cepari”6. Reluând, 
aşadar, demersul nostru asupra memoriilor aşternute 
pe hârtie de marele om politic, în urmă cu peste nouă 
decenii, vom încerca să reconstituim pe baza izvoarelor 
istorice câteva figuri din galeria strămoşilor, desprinse 
de Ionel Brătianu parcă din pagini de cronică: „Mai în 
sus pe Topolog, cula din Şuici, adevărată cetate — arsă 
în 1916 — fusese martor şi ea la numeroase drame în 
cursul veacurilor. Într-însa, pe vremea lui Mircea 
voevod Ciobanul, Dolofanii, nepoţii lui Manea din 

Dristor, «s-au sculat cu pizmă şi au tăiat pe Vlad 
portarul — feciorul lui Şuică vornicul de la Şuici — şi i- 
au luat toate bucatele lui şi ale fraţilor lui făr' de ştirea 
Mircei-Vodă şi prinzând oamenii care ţineau cărţile lor 
pentru moşii, pe care cu multă muncă muncindu-i şi 
încă cu foc arzându-i, le-au luat cărţile acestor ocine de 
închinăciune şi de cumpărătoare încă şi 11 cărţi de 
moşii şi pentru satele şi pentru ţiganii lor»”7. Acest 
Vladul portar, unul din strămoşii boierilor din Şuici, 
chiar a fost un personaj istoric prezent în hrisoavele 
din veacul al XVI-lea, iar episodul dramatic narat în 
rândurile de mai sus de memorialistul Ionel Brătianu 
este descris întocmai şi în documentele medievale 
interne. 

O altă figură istorică, aflată de marele om politic în 
panoplia strămoşilor săi pe linie feminină, a fost 
Stanciul logofătul din Cepari, descendent din fiica lui 
Albu vistier, Marga, căsătorită după Dragomir 
vornicul, feciorul Badei din Şuici şi ctitorul bisericii din 
Cepari (1533), personaj despre care memorialistul îşi 
aminteşte: „...lui Stanciu logofătul din Cepari, din Şuici 
şi din Tigveni, îi întărise stăpânirea Drăgoeştilor şi 
Lereştilor Mihai-Vodă şi tot el îl pomeneşte ca «martor 
înaintea domniei mele», la Bălgrad, în 1600, într-un 
hrisov în care viteazul domnitor se intitulează «cu mila 
lui Dumnezeu Voevod şi Domn a toată Ţara Ardealului 


şi Ţara Românească»”8. 

Dacă actul prin care Mihai Viteazul îi întărea 
boierului din Cepari satele Drăgoeşti şi Lereşti nu se 
mai păstrează azi, în schimb există hrisovul emis de 
voievod la Alba Iulia, în 21 martie 1600, prin care i se 
întăreşte lui Pârvul logofăt satul argeşean Morăşti ce i 
s-au vândut vecini acestuia, emitentul purtând într- 
adevăr titulatura de voievod unificator al celor două 
ţări româneşti, atribut subliniat cu mândire patriotică 
de Ionel Brătianu. Între boierii-martori prezenţi la 
vânzarea satului şi aduşi în faţa domnului, la judecarea 
pricinii, figurează şi „Stanciul logofăt din Cepari”9. 
Personajul în cauză este portretizat de memorialist în 
culori pline de vitalitate şi dramatism:,„Stanciul, ajuns 
la bătrâneţe, fusese supus la chinuri grele şi îşi pierdu 
două moşii printr-o nelegiuită judecată ce, cu proporţii 
mai modeste şi fără moarte de om, se asemălueşte cu 
vestita şi dramatica pricină desfăşurată o jumătate de 
veac mai târziu între Cantacuzini şi Stroe 


Leordeanu”10. 

Pentru a nu recurge la o descriere strict literară a 
acestui episod dramatic, Ion I. C. Brătianu reproduce 
in extenso, în paginile memoriilor sale, conţinutul 
hrisovului emis de Matei Basarab, la 15 iulie 1534, prin 
care întăreşte lui Dumitraşco şi lonaşco postelnici, fiii 
lui Stanciu logofăt din Cepari, satele Băneştii şi 
Ohneştii, <aşezări dispărute azi ca denumire, aflate 
odinioară lângă satul Cerbureni, com. Valea Iaşului, 
jud. Argeş>, cu rumâni, în urma unei judecăţi cu 

Marica din Albeştili. Această jupâneasă ajunsese în 
stăpânirea celor două sate de moşie ale lui Stanciul 
Cepariul în urma unei înşelătorii şi a unei delaţiuni, 
puse la cale pentru a-şi salva capul de urgia domnească 
a lui Radu Şerban (în a doua domnie a sa), după ce 
ucisese doi copii de ţigan. «Atunci Radul voevod 
trimise îndată după aceste pe vel armaş, carele au adus 
pe Stanciul logofătul legat şi l-au bătut Radul voevod în 
temniţă, şi l-a pus în fiare şi a plătit multă nevoie şi 
supărare după vorbele ei şi de mare nevoe a vândut 
aceste sate mai sus-zise Maricăi, şi a plătit acei galbeni 
ughi 1500 năpaste cu toată cheltuiala. Şi nimic n-a fost 


vinovat»”12. 


Este interesant de relevat şi descrierea extrem de 
plastică a acestui episod de justiţie medievală, reflectat 
în hotărârea dată de mitropolitul Grigorie al Ţării 
Româneşti şi de şase boieri de divan în pricina mai 
sus-amintită: „Deci ne-am strânsu toţi înpreună la 
Sfânta Mitropolie de aicea de-n Bucureşti, de le-am 
luoat seama în tot chipul şi aşa am adevărat cum 
jupâneasa Marica, când au fost în zilele Radului 
voevod, a doao domnie, ia au fost ucis doi copii de 
ţigan, de-au murit de-n mâna ei. Într-aceia, Radul- 
Vodă, domnia lui, au fost trimis de au adus şi au stătut 
de pierzare pentru moartea acelor copii de ţigan. Şi au 
plătit deşugubina domnească deplin şi tot au stătut 
Radul voevod să o piarză. Iar într-aceia, Marica, 
văzând aşa că va peri, pârât-au pre Stanciul logofăt 
Cepariul cu un răvaş în taină, de-au zis că sunt la 
dânsul o mie de galbeni de auru ai doamnei Marghitei, 
muma lui Gavriil-Vodă, şi alte scule, ca să-şi scoaţă 
capul ei de în pierzare. Într-aceia, Radul voevod, fiind 
un domnu năprasnic, trimis-au de grabă pre Goga, ce 
au fost armaş mare, la Stanciul logofăt Cepariul, de I- 
au legat şi l-au băgat în obede şi l-au adus de l-au 
închis în temniţă şi în sangir, şi atâta urgie au tras, cât 
au stătut şi de pierzare pre gura Maricăi. Deci, văzând 
atâta răutate şi păs asupra lui, n-au mai avut ce să mai 
facă, ce se-au sculat de ş-au băgat capul la turci şi pre 
unde au putut afla tot galbeni de aur cu camătă şi ş-au 
vândut satul Ohneştii şi Băneştii den Argeş Maricăi şi 
alte moşii într-astă parte, de ş-au scos capul cu o mie şi 
cinci sute de galbeni, cu alte cheltuiale şi camătă, pre 


bună dreptate, nefiind vinovat nemica”13. 
Întâmplarea cu accente vădit dramatice va avea un 
final fericit în timpul lui Matei Basarab, când fiii lui 
Stanciu logofăt Ceparul vor ridica pâră în faţa 
voievodului pentru a revendica moştenirea părintească 
pierdută în urma unei nedrepte judecăţi, domnul 
hotărând restituirea satelor în cauză către stăpânii de 
drept. „Astfel reintrau Ohneştii şi Băneştii în 
stăpânirea celor doi fii mai tineri ai logofătului Stanciu. 
Dintre cei doi fii mai mari, Eftimie moştenise Tigvenii, 
care de la el trecură fiicei sale, soţia lui Badea 
Vlădescu, al cărui fiu Grigore, cununat cu mare serbare 
de către vodă Brâncoveanu, luă numele de Tigveanu şi 

fu străbun al bunicei noastre. 

Ivaşcu, fratele cel mai mic al lui Eftimie, este şi el 
străbun al nostru, căci după fiica unică a fiului său şi 
soţie a căpitanului Balotă se trage Safta, mama 
bunicului nostru Dincă. Acest Ivaşcu, ca fiu mai mic, 
rămase după obiceiul ţărei la căminul strămoşesc în 
Cepari. El ni se înfăţişează întâia oară înainte de 1625, 
ca copil la nunta surorei sale cu Bratul vel-Comisul, 
«când au fost îmbrăcat în dulama de zarba pe trup 
căptuşită cu atlaz roşu». Ajuns la vârsta bărbătească, el 
se arată destoinic şi viteaz. Precum se cerea pe acele 
vremuri, fu trimis de Vodă, după împrejurări, când cu 


însărcinări de solie, când cu oştire de război”14. 

După cum se poate observa, Ion I. C. Brătianu a 
reînviat în paginile sale memorialistice — aşternute în 
anii de deplină maturitate — o serie de personaje din 
galeria, atent studiată, a strămoşilor neamului său, 
procedând chiar - uneori - la adevărate reconstituiri 
genealogice ale vechilor spiţe de neam, nu atât cu 
scopul de a-şi preamări înaintaşii şi originea sa nobilă, 
cât mai ales pentru a aduce în faţa contemporanilor 
pilde de adevărat eroism şi sacrificiu pentru neam şi 
pentru ţară, figuri ce puteau constitui exemple de 
urmat pentru concetăţenii săi din acele timpuri. Era, 
de altfel, o trăsătură subtilă de caracter a marelui 
bărbat politic pe care a surprins-o, cu admiraţie, 
acelaşi nobil diplomat, contele de Saint-Aulaire, care 
spunea referindu-se la comportamentul lui Ionel 
Brătianu: „Excela în a câştiga fără să-şi facă duşmani. 
Viitorul apropiat mi-a descoperit în el cele mai înalte 
calităţi, care îl fac unul din marii oameni de stat ai 
generaţiei sale, mult mai mare decât cei trei mari 
Wilson, Loyd George, Clemenceau. Nimic mai natural: 


la ţări mici, oameni mari”15. 





Vila Florica 
(Ştefăneşti, 
Argeş) 

Școala domnească de la Sfântul Gheorghe 


muzeograf Octavian DĂRMĂNESCU 


Abstract: Pitești is an old Romanian town, being known for more than six centuries. It developed slowly as a 
center for commerce and for two centuries it played an important part in the country politics, as some of the 


Wallachian rulers stayed here from time to time. As a testimony to the towns importance, in the 17th Century the 
"Sf. Gheorghe” Church was constructed. Several articles were wrote to illustrate its history and the events 
surrounding the rule of Constantin Șerban. In the present one, many historical documents are presented and 
analyzed in order to establish the school created here by Constantin Șerban. 

Keywords: Pitești, "Sf. Gheorghe” Church , national school, medieval renaisance 


O chestiune imposibil de încheiat. Aşa cum s- 
a afirmat potrivit documentelor descoperite până 
acum, prima şcoală la Piteşti a luat fiinţă la mijlocul 


secolului al XVIII-lea, sub fanarioți. Poziţia, corectă şi 
neexpusă vreunui risc, ignoră însă argumentul logic, 
clasic şi natural că prima atestare documentară nu o 
implică neapărat şi pe cea de facto. S-au lansat, 
bineînţeles, şi câteva păreri contrare, de bun simţ, care 
împingeau în spate cu cel puţin cincizeci de ani o 
posibilă şcoală la Pitești2. Se ignora nu numai epoca 
lui Matei Basarab, înfloritoare arhitectural şi stabilă 
economic, ci şi fostul statut de capitală itinerantă pe 
care Piteştiul, dinamic economic — aspect care 
argumentează şi el pentru o şcoală mai veche — l-a avut 
în secolul al XVI-lea. Se pune, aşadar, apariţia primei 
şcoli într-un târg destul de mare, capitală de judeţ, în 
acelaşi context temporal cu câteva şcoli rurale: la 
Govora, se pare, prima şcoală gratuită pentru copiii de 
țărani, plus omologele argeşene de sfârşit secol XVIII: 
cea de la schitul Berislăveşti, cea de la curtea din 
Goleşti şi cea de la Nămăieşti. Poziţionare, bineînţeles, 
inacceptabilă. Mai mult, se ignoră focarele de educaţie 
organizată din secolul al XVII-lea: Câmpulung 


(1669)3, puternica şcoală pe slavonie din Şcheii 


Braşovului, cetate foarte interesată de viile piteştene, 
aflată într-un negoţ secular cu negustorii de aici, avem 
presupusa şcoală de la Sâmbăta de Sus a lui Constantin 


Brâncoveanu, dar şi, să zicem, şcoala de la Boiţa5, 
dinspre vama Câineni — legăturile cu Transilvania erau 
cu mult mai complexe: secvențial, românii ardeleni îşi 
trimiteau aleşii pentru educaţie şi hirotonire în Țara 
Românească, judeţele Argeş şi Muscel fiind primele 
vizate. Tot pe teritoriul argeşean s-au refugiat în 
secolul al XVIII-lea fruntaşii luptei pentru ortodoxie 
din Transilvania. La Curtea de Argeş, pe acelaşi model 
de instituţie eclezială mare cu şcoală în incintă, 
lucrurile stau, intuitiv, asemănător — plus episodul 
catolic de aici, în cazul în care sediul episcopiei catolice 
de aici ar fi avut şi şcoală —, la fel şi în cazul mănăstirii 
Glavacioc, una dintre cele mai înzestrate ale Evului 
Mediu muntenesc, unde în secolul al XIX-lea chiar a 


existat o şcoală de grămătici?. Nu ne-ar mira ca o 

activitate didactică să se fi înfiripat şi în incinta 
puternicei mănăstiri Vieroş aflată în ocina Piteştilor. 
Un moment probabil penetrant pentru Piteşti vine în 
1719, când sinaxa egumenilor olteni întrunită la Hurez, 
cu Damaschin Voinescu, episcop al unui Râmnic 
proaspăt ocupat de austrieci, votează înfiinţarea a 
două şcoli, una la Craiova, pe latineşte, pe banii 
imperialilor, şi una românească, la Râmnic, „subt 
îngrijirea episcopului, a mănăstirilor şi a popilor, 
cheltuielile pentru dascăli şi copiii săraci să fie de la 
dânşii”7. 

Şcoala domnească de la Sfântul Gheorghe. În 
pofida contextului post-1656 care recomandă Sf. 
Gheorghe-Domnesc de a avea, măcar prezumtiv, o 
formă de educaţie publică în afara intereselor ei stricte 
— teorie hazardată, dar nu imposibilă —, şcoala 
domnească de la Piteşti, cronologic vorbind, nu este 
cap de afiş, ci cea românească, nouă, pentru săraci, din 
cadrul incintei de la Buliga - menţionată însă tot ca 
potenţialitate, deci nu reală — în fundaţiunea ctitorului 


Martin Buliga din 17458. Situaţia se întoarce neutru în 
favoarea şcolii domneşti, deoarece prima menţiune a 
şcolii de la Buliga este în 1794, tot ca potenţialitate, 


dacă citim atent textul”. Rămâne în picioare, potrivit 
reflexului istoriografic, anul 1764, cu acel „loan vătaf ot 


şcoala nouă domnească ot Sf. Gheorghe”10 şi, mai 
mult, în spate cu 11 ani, un Ianache, biv vătaf de copii, 


din 175311. Nu ştim dacă acest Ianache (Enache, Iane, 
Ioan) fusese pedagog la o şcoală domnească anterioară 
— cel mai probabil la fosta şcoală populară de la Buliga, 
deoarece el semnează în procesul de moştenire a lui 
Martin, ctitorul, cu toate că cercetătorul pr. Marin M. 
Branişte îl vede deja bătrân şi împinge vârsta unei şcoli 


piteştene până la sfârşitul secolului al XVII-leal2 —, 
dar însăşi informaţia că lanache avusese această 
funcţie administrativă înainte de 1753 generează faptul 
istoric clar că încă dinainte de această dată la Piteşti 
fusese înfiinţată o formă de învăţământ, oficială sau 
particulară. Mai mult, documentul din 1751, de 
închinare a schitului, generează o deducție surdă: un 
boier face la Piteşti şcoală populară, deci la 1745 exista 
deja aici cel puţin una, probabil grecească, „de clasă”. 

Așadar, la 1764 avem şcoală domnească, nouă, la 
Piteşti, la Sfântul Gheorghe13, cu Ioan, vătaf acum, 
dascăl în 178414 (sperăm şi noi, ca şi cercetătorii 
dinaintea noastră, în similitudinea lui loan, vătaful de 
copii din 1764, cu Ioan, dascălul din 1784 care făcuse 
şcoală la Piteşti — cu toate că nu avem niciun argument 
pentru această identificare din cauza frecvenţei 


onomastice foarte accentuată15), trăitor încă la 


180216. Adjectivul „nouă” comportă două interpretări: 
o şcoală nouă cu predare şi în română, nu numai în 
greceşte, dar şi posibilitatea ridicării unui nou lăcaş 
şcolii domneşti de pe lângă Sfântul Gheorghe. Dar cum 
evocarea din 1784 arată clar că şcoala se ţinea în casa 
Manului Cojocarul, aproape de biserica domnească, cu 


embatic presupunemI7, rămâne ca „nouă” să 
desemneze orientarea şcolii. Nu că acest atribut nu ar 
prevala la formarea unui context fanariot piteştean mai 
bogat, dar istoriografic informaţia ne oferă gratuit o 
supoziţie cu mult mai prețioasă: şcoala domnească de 
la Piteşti de pe lângă Sf. Gheorghe a avut o etapă a ei, 
mai veche, care, începând din segmentul 1764-1784, 
poate cobori în jos până, să spunem, la 1700, pentru a 
nu ne hazarda prea mult. Mai rămâne o interpretare 
destul de interesantă a calificativului „nouă”, cea a 
părintelui Marin M. Branişte, care propune că şcoala 
particulară a lui Ioan, din 1764, să fi căpătat atunci 
statutul de domnească - fie şi prin locaţie, în 


proximitatea bisericii domneşti 18 — , ipoteză care lasă 
loc unui epic median, adică fluctuații între domnesc şi 
particular, deoarece nevoile educaţionale ale urbei 
suplineau dezinteresul unor domnitori faţă de cultura 
maselor. 

Revenind, nimic nu ne împiedică din acest moment 
să postulăm la Piteşti — plecând, repetăm, de la faptul 
că la 1764 şcoala domnească era nouă, deci existase 
înaintea ei una veche — cu mult în spate, chiar dacă nu 
constant, ci secvențial, în jurul lui 1700, existenţa unei 
şcoli de acelaşi nivel, ca în majoritatea reşedinţelor de 
judeţ, centre administrative care implică, la rându-le, 
existenţa protopopiatelor de judeţ, garanţie în plus a 
unei forme de educaţie, chiar şi minim clericală. 
Dascălul Ioan de Piteşti încheie un ciclu important, 
secolul XVIII — Alexandru Ipsilanti iniţiază în 1776 


învățământul de obşte19-—, prin evocarea lui în 1802, 


cel mai sigur în 179820. Erudit şi consecvent, acest 
profesor traversează pe treptele bisericii domneşti din 
Piteşti aproape toată a doua jumătate acestui secol, 
fiind bănuit, şi pe bună dreptate, de a fi tradus un 
manual de greacă nouă după Dialogurile morţilor de 


Lucian2l, volum dispărut — şi acesta, ca, de altfel, o 
întreagă listă de cărţi vechi — din patrimoniul bisericii 
domneşti în a doua jumătate a secolului trecut. Nu 
ştim dacă până la 1820 — când grecul Nicolae Mitilineu 


(n. 1701 sau 178822) vine de la Iaşi şi face şcoală 

grecească (cu predare în română, bineînţeles) în 
chiliile bisericii domneşti din Piteşti — în 1814 se 
aminteşte la Sf. Gheorghe de „colţul zidului odăii 
dăscălii” care, dacă nu e neapărat locuinţa dascălului, 


poate fi o odaie unde se învăţa carte organizat23 — în a 
cărei strană, se pare, a fost şi dascăl — fosta şcoală de la 
Sf. Gheorghe mai pâlpâia. Cert este că imediat, în 1823, 
autorităţile piteştene îi eliberează noului dascăl un 
certificat de bună-purtare, mulţumite de activitatea 
lui, argument că şcoala lui cea nouă prinsese la 


public24 — cu toate că atmosfera generală era aceea de 





rupere de trecut, deja din 1821 „dascălul pe elineşte”, 
protodascălul instituţiei de fapt, plătit de două ori mai 
mult decât cel pe româneşte, începuse să dispară. 
Totuşi, în 1835 la toate cele trei şcoli piteştene se învaţă 


„elinica”25. Instituţia creşte brusc, în 1836 având 


înscrişi 62 de elevi26, dar la inspecția lui Nicolae 
Simonide din 1838 numărul scade la 36 de elevi (cu 
vârste între 6 şi 14 ani, majoritatea etnici greci şi 
armeni), chiar şi aşa, destul de mare. Dacă la început 
şcoala grecească a lui Nicolae Mitilineu începuse bine, 
urmează o pantă descendentă destul de rapidă (fiind o 
şcoală preponderent etnică, probabil că după cucerirea 
independenţei de către Grecia în 1832, încet-încet, 
etnicii greci au ales să se întoarcă în ţara lor): în 1846 


cursanţii nu sunt mai mulţi de 10, mediocri27, iar în 


23 — 

anul următor însuşi dascălul trebuie să se prezinte la 


un examen de verificare a cunoştinţelor28. 
În 1849, foarte probabil datorită mistuirii în marele 
incendiu din 1848 a ansamblului în care se ţinea, 


şcoala domnească nu mai figurează ca activă29, cu 
toate că un Dimitrie, preot catihitis (profesor de 
religie) la biserica domnească se semnează pe un 


manual cu un an în urmă30 și că un cântăreţ de la Sf. 
Gheorghe din preajma, pare-se, a lui 1840, Marcu 


Marinescu3l era dascăl în şcoala românească de vizavi, 
din incinta hanului Episcopiei Argeş (apoi va ţine 
şcoală particulară la biserica Mavrodolu începând din 
184632), deci putea fi oricând, ipotetic, profesor 
asociat la Sf. Gheorghe pe tura (ultima, se pare) lui 
Nicolae Mitilineu. În ceea ce priveşte sediul şcolii 
domneşti de la Sf. Gheorghe în secolul al XVIII-lea 
prima localizare — şi singura - este casa lui Manu 
Cojocarul, aflată spre nord, lângă biserică şi, probabil, 
cu chirie. Aceasta ne întoarce la un fapt istoric nescris, 
dar logic, acela că începuturile învățământului 
românesc s-au înfiripat în cadrul bisericii iarna şi în 
tinda ei — pridvorul supraetajat de la Sf. Gheorghe 
Domnesc din Piteşti chiar le recomandă — vara. 
Părintele Marin M. Branişte crede că în timp, casa lui 


Manu Cojocarul a fost cumpărată sau donată33, 
deoarece la 1838 şcoala se ţine în curte bisericii. Că se 
ţine acolo şi nu aiurea vine să probeze aluziv şi un act 


din 184134 care aminteşte despre „odăile bisericii (Sf. 
Gheorghe) care este şcoala” și „chiliile școlii”. În 1848 
clădirile epitopiei dinspre nord, unde se ţinea şcoala, 
ard, dar mai târziu sunt refăcute, această rezidire 
neimplicând nicidecum o reluare a activităţii şcolii 
domnești aici35 — în pofida părerii părintelui Marin 
Branişte cum că şcoala ar mai fi continuat şi după 
184836. 

Dintre manualele folosite la şcoala de la Sf. 
Gheorghe în secolul al XIX-lea: Tomul al IV-lea al lui 
Comita, Gramatică-Terpsiteia, Eclogarionul lui 
Darvari, Abecedarul grec-român, Pedagogia lui Cos..., 
Fialda şi Filada mică, Manual creştinesc, Ceaslovul şi 


Bucoawna37, Dialogurile morților a lui Lucian, Istoria 
bisericească pe scurt de Alexandru Geanoglu 
Lesviodacs38, Învăţături de multe ştiinţe folositoare 
copiilor creştineşti cei ce vor vrea să înveţe şi să ştie 
dumnezeiasca Scriptură aşăzate de dascălul Polizon 
Conta Ioannitul şi tipărite în Viena, 1806, iar acum 
tipărite după cea grecească pe limba românească cu 
osârdia şi osteneala smeritului arhimandrit Chir 
Nicodim Greceanu, cu a cărui cheltuială s-au şi 
tipărit, spre folosul neamului românesc, îndreptânu- 
să prin cercetarea Prea Sfinţitului Episcop al 
Argeşului, Chir Iosif, Sibiu, în tipografia lui Ioann 
Bart, 1811, Enciclopedia lui Stefanos Comita, 1814 
(aflată în inventarul bisericii, 2015), Istoria 

bisericească pe scurt, 1838, laşi, de Filaret 
Stavropoleos Scriban, rectorul Seminariei Centrale, 
Irmologhiu sau Katavasier românit şi dat la lumină 
pentru trebuinţa seminarelor şi altor şcoli asemenea, 
de Anton Pann, Bucureşti, 1846, Datorii ale omului 
sau alte povăţuiri morale traduse de P. Matsukopulo, 
Bucureşti, 1847, Elemnte de Istoria lumii pentru 
trebuinţa tinerimii începătoare din aşezămintele de 
învăţătură şi creştere pubice şi private, de FI. Aaron, 
Bucureşti, 1847, Gramatica română pentru seminarii 
şi clase mai înalte de Nicolae Bălăşescu, ediţiunea II, 
Bucureşti, tipografia lui Iosefu Kopainig, 1850 (aflată 
în inventarul bisericii, 2015), Istoria Sfântă după 
Victor Durui, de loan Penescu, Bucureşti, tipografia 
Sfintei Mitropolii, 1852, Istoria Bisericii creştine de la 
Hristos până în zilele noastre, Bucureşti, 1858, 
Predicele şi panegyricele Părintelui Helie Meniate, 
episopul Cerniei şi Calabrytei din Pelopones, traduse 
şi tipărite de Pr. Cosma Moşescu, catichetul şcoalei de 
fete din Brailla, voluminile I, Brăila, 1863, Scurtă 
esplicaţie a părții I şi a II a a Sfintei şi dumnezeeştii 
Liturghii, culeasă şi prelucrată de Prea Sfinţia Sa 
Arhiereul Ioanikie Evantias, după care va urma şi 
partea a III-a, ediţiunea a II-a, Bucureşti, 1866, 
Manual de psychologie, logică, morală şi theodicee de 
A. Charma, tradussu după ultima ediţiune din 1868, de 
Dr. N. Nitzulescu, Elemente de Istoria Universale, de 
Ioan Mandinescu, ediţiunea a doua, volumul al II-lea, 
Peatra, 1875, Manualu de Istoria universale antica cu 
geografia respectivă pentru usulu elevilor de ambele 
sexe din şcoalele secundare și particulare de M. 


Michaescu, Bucureşti, 187839. 

Este un secol înnoitor și drastic. Înseşi bisericile 
domnești îşi vor pierde treptat statutul istoric 
domnesc, devenit anacronic, oarecum romantic — şi 
acest fenomen chiar cu mult dinainte de secularizarea 
din timpul regimului Alexandru Iona Cuza — din cauza 
abandonării lor treptate de către domnie şi preluării 
lor virile de către comunitate, care se impune direct şi 
pretinde în cadrul intereselor lor. De aceea, apelativul 
de „domnesc” în privinţa şcolilor de pe lângă bisericile 
domneşti, mai ales în secolul al XIX-lea, când domnia 
însăşi deschide şi întreţine şcoli publice, zise şi 
domneşti, independente de bisericile comunităţii, nu 
îşi mai are nici locul, nici semnificaţia. 


Note: 


IPetre Popa, Paul Dicu, Silvestru Voinescu, Istoria 
municipiului Piteşti, Editura Academiei Republicii Socialiste 
România, Bucureşti, 1988, p. 108. 


2Pr. Marin M. Branişte, Câteva ştiri despre şcolile din 
oraşul Piteşti înfiinţate pe lângă biserici înainte de 
Regulamentul Organic, M.0O., XVII, 1965, nr. 3-4, p. 174: „În 
plus, nu este cu neputinţă să fi existat şi alte şcoli chiar în 
veacurile al XVI-lea şi al XVII-lea”. Autorul propune sfârşitul 
de secol XVII- începutul celui următor ca perioadă de 

apariţie a şcolii de la Sf. Gheorghe, Ibidem, p.175. 


3în C. Rădulescu-Codin, Câmpulungul Muscelului, 1925, 
p. 143 ştim deja dascălii din 1689: Dumitru şi Radu 
Lăngescu. 

4încă din 1486, Brașovul și toată Țara Bârsei intră în 
Universitatea Săsească. În 1624, principele Gabriel Bethlen 
dă şi copiilor români dreptul la educaţie. În 1659, (după unii, 
în 1657) văduva lui Gheorgh Rakoczy I, principesa Suzana 
Lorantffi, din raţiuni de propaganda calvină (Făgăraşul 
rămâne scos din jurisdicţia mitropoliţilor ortodocşi ardeleni 
din 1585, anul morţii lui Ghenadie I, cu o scurtă întrerupere 
sub Mihai Viteazu, până la uniaţie, deci peste un secol!, vezi 
Nicolae Albu, Istoria învățământului românesc din 
Transilvania: până la 1800, Blaj, 1944, pp. 64, 76) face o 
şcoală românească în Făgăraş care activează până spre 1700, 
focar real şi puternic de cultură românească pentru judeţele 
Muscel şi Argeş (vezi şi „Legea şi Regulamentul şcoalei 
româneşti din Făgăraş, 3. IV. 1657”, traducere de 1. Lupaş în 
„Revista generală a învățământului”, XII, nr. 7, 1924, pp. 
440- 446). Însuși noul mitropolit ardelean Sava Brancovici 
obliga preoţii la un sinod din 1675 să facă după liturghie 
şcoală duminicală cu copiii satului. Despre existenţa reală a 
şcolilor româneşti (din interiorul curburii Carpaţilor, dar şi 
în teritoriul extracarpatic) trimite o interdicţie din 1728 
(repetată în 1732) a lui Adam Fitter, rectorul colegiului iezuit 
din Cluj, care nu mai dă voie niciunui unit să-şi educe copiii 
„la şcoalele sismaticilor şi ereticilor”, vezi I. Lupaş, 
Contribuţii documentare la istoria satelor transilvane, în 
„Studii istorice, volumul IV”, Sibiu, 1943, p. 203. 


SI. Lupaș, op. cit., p. 173. 
pr. Ilie Diaconescu, Şcoala candidaților de preoție din 


Mănăstirea Glavacioc, Glasul Bisericii, nr. 7-8, 1960, p. 661- 
666. 


7Nicolae Iorga, Istoria învăţământului românesc, 
Bucureşti, 1928, p. 82. 


3pr. Marin M. Branişte, Câteva ştiri despre şcolile din 
oraşul Piteşti înființate pe lângă biserici înainte de 
Regulamentul Organic, M.O., anul XVII, nr. 3-4, 1965, p. 
182, nota 34. Oricum am interpreta textul, nu putem afla 
dacă școala românească de la Buliga exista în 1745 (fondarea 
schitului), 1751 (închinarea lui Mitropoliei), 1794 (închinarea 
lui Mănăstirii Aninoasa). Probabil că a existat la început, în 
1745, apoi s-a desființat imediat (vezi şi acel Ianache, deja biv 
vătaf de copii în 1753) deoarece, din actul fondării, ctitorul 
lăsa întreţinerea şcolii pe seama surplusului financiar al 
schitului, fluctuant, deci nesigur. Mult mai siguri sunt alţi 
autori, care văd deja deschisă şcoala de la Buliga în 1751, vezi 
Petre Popa, Paul Dicu, Silvestru Voinescu, op. cit., p. 108. 


9idem , „Schitul Buliga”, M.0O., anul XVIII, nr. 1-2, 1966, 
p. 71, nota 168. Mai mult, autorul însuşi, legând de faptul că 
în 1829 şcola de la Buliga ajunsese în ruină, îi fixează 
începutul la sfârşitul secolului al XVIII-lea, vezi Ibidem, p. 
TI. 

101dem, „Câteva ştiri...”, p. 173-175. Redăm însemnarea 
din Penticostarionul din 1743, Bucureşti, al Bisericii Sf. Ioan, 
penultima foaie, verso „Să să ştie că am cântat eu Ioan văt 
(af) ot şcoala nouă domnească ot s(fe)te Gheorghe Vechi, în 
zioa de s(fe)te Ioan, cân(d) au fost hram. 1764, mai, dna 8”. 
Volumul se află în inventarul bisericii Sf. Ioan din Piteşti. 
Autorul demonstrează rezonabil că nu este vorba despre 

renumita şcoală de slavonie de la biserica Sf. Gheorghe 
Vechi, fostul sediu mitropolitan din scaunul Bucureşti. 
Menţionăm că bisericile vechi din târguri primesc, cu timpul, 
pe lângă hram, supra-numele de „Vechi”. O biserică Sf. 
Gheorghe Vechi se află şi în Ploieşti. 


Ubidem, p. 174-175. 
12[bidem, p. 175 şi p. 177. 
13Orice asemănare cu şcoala cu acelaşi nume din 


Bucureşti, centru puternic de slavonie, este necontextuală, 
vezi argumentaţia în Ibidem, pp.175-176. 


141. Ionașcu, Catagrafia Eparhiei Argeş la 1824, 
Bucureşti, 1942, p. XIII, nota 1 şi Pr. Marin M. Branişte, 
Însemnări pe vechile carți de slujbă de la bisericile din 
Piteşti, M.O., anul XIII, 1961, nr. 1-4, p. 199. Redăm textul 
însemnării de pe „Mineiul lunei august”, 1780, Râmnic, sub 
Filaret: „Aici au însemnat robu(D lui Dumnezeu Ioan, dascăl 
de Piteşti, fiindcă am învăţat copii de oraşi şi am făcut 
şcoală aici în oraş. S-au pus aici, ca să fie spre încredințare 
la cei ce vor citi cum că aşa au fost. Iar cel ce nu va crede, 
pârâşi să aibă pe sfinții îngeri şi pe marele mucenic 
Gheorghie, a cărui pomenire săvârşim şi iaste hram aici la 
această biserică domnească. Şi eu am învăţat copii aproape 
de această sfântă biserică, în casa Manului Coj(ocaru). Deci 
am scris, ca să să ţie minte, aicea într-această foae. 1784, 
august 6 ”. Volumul se află în inventarul bisericii domneşti 
Sf. Gheorghe din Piteşti. 


15La 1780, domnia plătea 10 taleri pentru Piteşti şi Curtea 
de Argeş, contravaloarea salariilor a doi dascăli, unul în 
fiecare oraș, vezi V.A. Urechia, Istoria Românilor, volumul I, 
p. 91, nota 1 şi Idem, „Istoria Şcoalelor”, vol. I, p. 44. Am 
putea să complicăm gratuit exegeza, propunând cel puţin 
două ipoteze: 1. două şcoli diferite la Piteşti 2. o şcoală 
particulară transformată în domnească, ca în cazul 
Ploieştilor, vezi Ibidem, p. 90, nota 1. Pariem foarte siguri 
existenţa ei la Sf. Gheorghe, cu acel Ioan, din 1784, vezi nota 
17, deoarece nu cunoaştem când a început cea de la schitul 
Buliga (cel mai sigur la începutul turei excelentului 
administrator Partenie, moldovean, deci după 1786, vezi Pr. 
Marin M. Branişte, Partenie Nica Buligeanu (1786-1827), 
M.0O., anul XV, 1963, nr. 9-10, p.736). 

16pr. Marin M. Branişte, Câteva ştiri..., p. 179. Tot aici 
autorul publică o ultimă însemnare a lui Ioan, din 1798, de pe 
„Mineiul lunii iunie”, 1780, Râmnic, sub Filaret, dispărut din 
inventarul bisericii domnești: „Pisat Ioan dascăl de Piteşti”. 


17Se presupune că ulterior, casa lui Manu Cojocarul, aflată 
lângă biserică, a fost donată acesteia sau cumpărată de către 
aceasta, deoarece în 1838 şcoala funcţiona „în casele din 
curtea bisericii”, vezi Ibidem, p. 178. 


18Ibidem, p. 177. 


19V. A. Urechia, op. cit., pp. 84-85: „Dar asemenea, în 
toată ţara noastră Domnească, în fiecare orăşel am pus 
dascăli, atât de limba ţării, cât şi de limba slavonească, 
pentru ca să înveţe băieţii cunoştinţele elementare, că 
ajungând aceştia în vârstă, să nu fie ignoranţi”. 

20Pr. Marin M.Branişte, Însemnări pe vechile cărţi de 
slujbă de la bisericile din Piteşti, M.O., anul XIII, 1961, nr. 1- 
4, Pp. 199-200: după o pericopă scrisă de mână pe Mineiul pe 
iunie, ediţia 1780, azi dispărut, semnează „pisat (a scris) loan 
dascăl de Piteşti” şi „1798, mai 23”. Idem, „Câteva ştiri....”, p. 
179, nota 22, unde trimite la 1802, când la Piteşti este plătit 

un dascăl nenumit, vezi V.A.Urechia, Istoria şcoalelor, vol. I, 
p. 84. Nu ştim însă dacă era Ioan. Un Ioan, dascăl, mai apare 
în 1812, vezi Idem, „Însemnări...”, p. 203, dar nu ştim dacă 
este chiar marele pedagog din Piteşti, şi nici autorul nu 
trimite. 


21Idem, „Câteva ştiri...”, p. 181. 


22Spiridon Cristocea, Școli particulare din Piteşti în 
1846, Argesis, XVI, Piteşti, 2007, p. 347: la inspecția 
ministerială a lui Toma Serghiescu din 1846, Nicolae 
Mitilineu avea 58 de ani, deci era născut în 1788. Într-un 
document din 1838 evocat în Pr. Marin M. Branişte, Școli 
particulare piteştene — dintre care unele pe lângă biserici — 
în veacul al XIX-lea, M.O., anul XXVI, nr. 3-4, 1974, p.. p. 
254, nota 18, Nicolae Mitilineu avea 47 de ani, deci era născut 
în 1791. Soţia lui, mai mică cu 4 ani, se numea Evdochia. 


23Arhiva bisericii domneşti din Piteşti, „Dosar 
coprinzând documente vechi ale Biserici Sf. Gheorghe”, doc. 
12. 


24Pr. Marin M. Branişte, Școli particulare piteştene ..., p. 
254 

25Spiridon Cristocea, Despre şcolile particulare din 
Piteşti şi din fostul judeţ Argeş în prima jumătate a secolului 
al XIX-lea, în Argesis, XI, Piteşti, 2002, p. 492: şcoala 
grecească a lui Nicolae Mitilineu cu 45 de şcolari, cea a lui 
Grigorie (Ardeleanu) cu 10 şcolari, greacă şi franceză, și cea a 
lui Apostol (foarte probabil cea din Hanul Episcopiei), 45 
şcolari, greaca şi româna. 


26ibidem, p. 493. 
27Idem, „Şcoli particulare din Piteşti...”, p. 347. 


28Pr. Marin M. Branişte, Școli particulare piteştene..., p. 
255. 

29Ibidem. Autorul — mai moderat acum decât în urmă cu 
nouă ani, când identifica şcoala grecească piteşteană din 
1859 cu cea de la Sf. Gheorghe Domnesc (Idem, „Câteva 
ştiri...”, p. 182 ) — justifică continuarea şi după 1848 a şcolii 
greceşti de la Sf. Gheorghe prin prezenţa în inventarul 
bisericii a câtorva cărţi şi manuale tipărite după 1848, 
argument insuficient, totuşi, pentru această pretenţie destul 
de măgulitoare, deoarece în Piteştiul post-fanariot mai exista 
o şcoală grecească, cea a lui Ioan Arghir, ca să nu mai punem 





pe cea greco-franceză a lui Grigorie Ardeleanu închisă în 
preajma lui 1850, vezi Ibidem, pp. 258-259. În plus, nu 
cunoaştem momentul achiziţionării lor de către biserica 
domnească, nici data intrării lor prin donaţie, să 
presupunem, în inventar. De exemplu, Elemente de Istoria 
Universale a lui loan Mandinescu este la 1885 în 
proprietatea unui C.T. Georgescu, primită de la un 
Constantin Ivanovici, decedat în acel an. Majoritatea 
puţinelor manuale de la Sf. Gheorghe, prin incertitudinea 
provenienţei lor nu garantează şcoală particulară aici după 
1850, decât, poate, Gramatica română pentru seminarii şi 
clase mai înalte de Nicolae Bălăşescu, ediţiunea II, 
Bucureşti, tipografia lui losefu Kopainig, 1850 (aflată în 
inventarul bisericii, 2015), a cărei provenienţă şi scop nu le 
cunoaştem. 


30Ibidem, p. 256, nota 31 (acelaşi autorul indicase alt 
manual, Istoria bisericească a lui Lesviodacs, în Câteva 
ştiri..., p. 179, dota 25). 


31Ibidem, p. 256. 
32Spiridon Cristocea, Școli particulare..., p. 351. 


33Preot Marin M. Branişte, Câteva ştiri..., p. 178. Autorul 
leagă figura lui Manu Cojocaru de cea a învățatului Nicolae 
Manu Piteşteanul, unul din copiatorii cronicii stolnicului 
Dumitrache despre războiul ruso-turc din 1769-1775, vezi 
Ibidem, p. 178, nota 14. 

34Arhiva bisericii domneşti din Piteşti, „Registru de acte 
în copii a bisericii domneşti Sfântul Gheorghe din Piteşti”, 
foaia 18. 

35Toate bugetele din anii 1851-1858 nu includ nicio 
cheltuială cu şcoala. Nu era, oricum, obligatoriu, deoarece 
şcoala lui Nicolae Mitilineu era o afacere personală. Chiar şi 
aşa, nici la venituri, presupunând că plătea chirie bisericii, nu 
apare. 

36Preot Marin M. Branişte, Câteva ştiri..., p. 179. 

37Manuale consemnate în procesul verbal de după 
inspecția lui Nicolae Simonide din ianuarie 1838, vezi 
Ibidem, p. 180. 

38/Ibidem, p. 181. 


39r1dem, „Şcoli particulare...”, pp. 255-257, nota 31. 

Motorsportul argeșean se conjugă la... trecut 
(1X) 


ing. Nicolae COSMESCU 


Abstract: Presented for several numbers in this review, the memories about the great Romanian car race 
drivers, about the greatest races in Romania are meant to illustrate more and more of the Argeș County and the 
national car race history. Although racing seems like an individual sport, the reality is far different. No great car 
race driver would have succeeded at becoming a legend of this sport without the help of those in his team. These 
articles present all their stories. In this one, we will tell that of IATSA Pitești 

Keywords: IATSA, car races, Pitești, speed race, internal disputes 


Orice incursiune serioasă în lumea mirifică a 
automobilismului argeşean de mare performanţă nu 
poate evita o grupare ce a avut multe de spus timp de 
aproape un deceniu. La confluenţa anilor *80 cu “90. 
Pentru cei interesaţi mai de curând de activitate de 
raliuri, numele acesteia, acum dispărută, a fost IATSA 
Piteşti. Deşi a strălucit şi prin individualităţi, ceea ce 
a făcut-o să-şi marcheze epoca a fost însăşi echipa. Prin 
titlurile şi trofeele câştigate, numele ei a fost mai 
presus decât cele ale componenților acesteia. Între 
care, vom vedea, au fost destule glorii ale volanului 
românesc. Trecut, dar mai ales viitor. Raportându-ne, 
fireşte, la perioada existenţei sale. 

Intrarea în scenă. Apariţia şi-a făcut-o graţie 
inţiativei unor personaje dornice de a practica acest 
sport. Care personaje, neavând “nume”, sau 
experienţă, nu puteau accede în echipa marii uzine. 
Visul oricărui “şofer”. În schimb, au găsit sprijin şi 
înţelegere la directorul de atunci al IATSA. Cum 
compartimentul de competiţii al celor de la Colibaşi 
obişnuia să ajute la crearea unor echipe la firmele din 
cadrul defunctei azi Centrală Industrială, au venit în 
întâmpinarea acestei iniţiative, transferându-i câteva 
autoturisme. Second-hand, desigur! Şi nici măcar în 
configuraţia “curse”. Aşa s-a putut elibera certificatul 
de naştere al acestei formaţii denumite iniţial, în 
registrul “de stare civilă” al federaţiei, “IATSA Dacia 
II”. Un nume ce voia să satisfacă anumite orgolii. 
Niciodată însă, IATSA n-a fost o “Dacia II”. În fapt, 
acest al doilea nume nu avea să fie folosit. Se întâmpla 
în 1984. În componenţa echipei se regăseau angajaţi ai 
societăţii, respectiv ai reţelei de service-uri “Dacia”, 
tutelate pe atunci de IATSA. În primii doi ani de 
existenţă ai grupării, echipa, ca şi membrii săi, au fost 
prezenţe discrete în peisaj. Participări sporadice, ce nu 
exprimau nimic relevant. Motiv pentru care găsim 
formaţia cantonată de fiecare dată undeva la mijlocul 
clasamentului. Având în faţa sa nu doar numele sacre 
ale vremii, ci şi alte echipe care n-aveau ce să caute 
înaintea unei grupări ataşate unui constructor de 
autoturisme. Fiindcă pe atunci, IATSA producea la 
Ştefăneşti faimoasele “Dacia Sport”. Şi cine ştie cât s-ar 
mai fi mers aşa, “la plezirism”, dacă în istoria echipei 
nu se produceau câteva evenimente majore, ce-i vor 
schimba destinul. 

Sfârşitul luptelor intestine. Primul dintre 
aceste evenimente l-a constituit racolarea la ultima 

cursă a anului 1985 a lui Ionel Mălăuţ. Este primul 
mare nume în dreptul căruia s-a scris IATSA. Mălăuţ 
avea o carte de vizită de invidiat. El venea de la cea mai 
tare echipă a Românei din toate timpurile, nu doar de 
atunci: I.A.Piteşti. Mutându-se la Bucureşti, la service- 
ul din Pantelimon, relaţia sa cu IAP-ul se încheiase. 
Cum unul ca el, fără astâmpăr, nu putea să stea mult 
“pe dreapta”, a răspuns afirmativ iniţiativei de a se 
alătura echipei de la Ştefăneşti. A acceptat-o cu 
condiţia, firească, de a fi pilot. Acesta nu a venit singur. 
L-a adus cu el şi pe Mugurel Mina. Un tânăr inginer de 
la acelaşi service. Influenţa acestui echipaj, mult peste 
ce avea echipa atunci, s-a văzut imediat. Cei doi au 
sosit pe locul patru la general, într-un faimos “Raliu 
ARO”. O cursă cu multe căderi spectaculoase, care au 
contribuit şi ele la obţinerea primului podium, locul al 
treilea, al tinerei formaţii. De aici încolo, Ionel a fost, 
practic, un portdrapel al acesteia. Excelent 
profesionist, Mălăuţ era dublat de un tupeu cu totul 
ieşit din comun, ce făcea deseori destul de delicată 
colaborarea. Altfel, pentru echipă, unul ca el era OK. 
Mălăuţ a devenit pilotul său fetiş, atâta timp cât a 
evoluat sub culorile ei. Aşa încât, se putea spera la mai 
bine. La atacarea locurilor fruntaşe. Asupra unei 
asemenea perspective, dar mai ales a unei atmosfere 
propice mersului spre culmi, împietau luptele intestine 
pentru şefia echipei. Dispute angajate între cei care 
fuseseră la originea înfiinţării ei. Pe linie de serviciu, 
aceştia aveau statutul de şef şi subaltern. Invers decât 
la curse! Ambii erau la fel de veleitari. Se crease o stare 
de tensiune ce nu prevestea nimic bun. Atunci, 
preşedintele asociaţiei sportive a avut idea salvatoare 
de a numi drept “team-manager” pe cineva care nu era 
implicat direct în competiţii. Iar cel desemnat, datorită 
“antecedentelor” sportive, autorităţii şi competenţei, a 
fost autorul rândurilor de faţă. Debutul meu în calitate 
de conducător al echipei de competiţii a IATSA s-a 
produs la “Raliul Braşovului” din 1986. Intâmplător, 
cursa a marcat şi prima apariţie în acest sport a lui... 
Constantin Aur. Întrecerea de la Braşov nu a fost deloc 
uşoară, însă, la final, am prins cu noroc ultima treaptă 
a podiumului. Ceea ce era nu doar tonifiant, ci şi de 
bun augur. Numai că disputele pentru supremație în 
managementul echipei nu erau nici acum încheiate. De 
data aceasta, am fost şi eu angrenat în ele. Involuntar, 
desigur! Datorită faptului că şeful meu era unul dintre 
cei doi “veleitari”! Iniţial, am avut tendinţa de a 

abandona activitatea sportivă pentru a nu mă angrena 
într-o dispută din care nu aveam nimic de câştigat. Aşa 
că la cursa următoare am lipsit. S-a întâmplat ca la 
Tulcea, pe ploaie, echipa să vină modest. Poate că nu 
m-aş mai fi dus niciodată la curse, dacă o întâmplare 
strict personală nu mă determina să mă deplasez la 
etapa de la Sibiu, faţă de care-mi exprimasem iniţial 
forfait-ul. Până la urmă, m-am decis. Şi m-am dus, 
deşi toată trupa era deja plecată. Avea să fie o 
experienţă mai mult decât interesantă. Mi-a dat 
oxigen. Am privit altfel lucrurile şi m-am hotărât să 
instaurez ordinea. Întâmplător sau nu, echipa a revenit 
pe podium. Deznodământul avea să se producă după 
raliul desfăşurat în Harghita. Un traseu frumos, dar şi 
extrem de dur. O întrecere adevărată. N-am obţinut un 
rezultat grozav însă, în şedinţa de la Piteşti, ce a urmat 
cursei, lucrurile s-au clarificat definitiv, punându-se 
capăt luptelor intestine. Cel mai mare factor 
perturbator, şeful meu, a fost scos în afara echipei!! 
Moment de la care nici mie nu avea să-mi fie deloc 
uşor, cât timp aveam să fiu în subordinea sa pe linie de 
serviciu. Dar sacrificiul merita. Simţeam că se poate 
merge mai sus. Să atacăm chiar titlul! 

Progres tehnic şi uman. Les connaisseurs ştiu că 
succesul într-un asemenea sport se poate face doar pe 
două căi: progres tehnic sau uman. Progres tehnic 
întrucâtva se făcuse. Mălăuţ şi Mina, prin relaţiile de 
care dispuneau, au reuşit să obţină un import de 
echipament sportiv în valoare de 10.000 USD! Pentru 
acele vremuri de constrângeri drastice acesta 
constituia o realizare uriaşă. Aşa s-au putut dota 
maşinile cu centuri ham, jenţi din aluminiu, de 7, 
proiectoare de mare performanţă, carburatoare dublu- 
corp orizontale. Drumul spre succes părea de acum 
deschis. În schimb, sub aspect uman, lucrurile erau 
mai delicate. Ar fi trebuit, prin diverse mijloace, să 
creştem nivelul sportivilor pe care-i aveam. Era însă 
un demers foarte costisitor, mare consumator de timp 
şi cu rezultate incerte. Aspecte ce nu ni le puteam 
permite. Şi atunci, singura soluţie rămânea aducerea 
unor nume valoroase de la alte team-uri. Pas cu pas, an 
după an, doi în 1987, alţi doi, şi mai şi, anul următor, 
am adus în echipă oameni de certă valoare. Primul a 
fost clujeanul Mihai Mureşan. Un pilot cu rezultatele 


relevante. Tot cam pe atunci, fără să fie intenţia 
noastră, am mai primit o “întărire”. Cei de la service-ul 
din Braşov au intervenit să preluăm un cuplu de la ei 
din societate. Era vorba de Marius Runcan, pilot, şi 
Mircea Panaite. De primul nu auzisem, dar Panaite era 
cunoscut drept un navigator de clasă. Ca şi Mălăuţ, 
Mircea era şi el maestru al sportului. 

Pentru noul sezon, cel al anului 1987, pe care-l 
abordam cu mult mai multe speranţe, am pregătit şi o 
impresionantă operaţiune de imagine. S-a definit un 
design pentru maşinile de concurs, ce s-a aplicat pe 
toate. Şi asta nu a fost tot. S-au creat combinezoane 
pentru sportivi şi pentru mecanicii de asistenţă. In 
variante ale culorilor asociaţiei, alb-albastru. Lucruri 
ce nu au trecut neobservate. Apariţia noastră la prima 
întrecere, la Braşov, a fost un adevărat şoc. Ca şi 
evoluţia în cursă, în care Mureşan s-a bătut pentru 
victorie cu sibianul Costinean. Trebuie spus că în afara 
progresului uman realizat prin racolările amintite, mai 
făcusem un salt înainte şi în domeniul tehnic. Tot 
datorită celor doi bucureşteni, care rezolvaseră şi acel 
import. Acum, aceştia au reuşit să transfere, de la 
Direcţia a cincea a Securităţii (!), trei automobile 
Dacia, dotate cu motoare de Renault 5 Alpine, ce 
furnizau roţilor mai mult de 9o CP! Încât la Miercurea 
Ciuc, am avut o mare bucurie: pentru prima dată un 
echipaj IATSA câştiga o cursă!! Isprava nu putea 
aparţine decât cuplului Mălăuţ-lonescu. Dobândisem 
o dimensiune naţională nu doar prin cooptarea de 
sportivi din mai multe oraşe, cât mai ales datorită 
prestaţiilor. Şi ca o confirmare a poziţiei dobândite, 
echipa a reprezentat România la “Raliul Hebros”. 
Etapă de campionat european. Dar şi în “Cupa ţărilor 
socialiste”. În care ne-am comportat remarcabil, 
terminând pe locul secund. Datorită poziţiei ocupate la 
etapa de final a campionatului, disputată la 
Câmpulung Moldovenesc, Mălăuţ a izbutit să devină 
vicecampion absolut. Şi să afişeze flatantul număr doi 
pe maşină în tot anul următor. lar prin jocul 
rezultatelor, a ajuns şi campion al clasei sale! O ispravă 
în premieră atât pentru el, cât şi pentru gruparea 
noastră. Însă trebuia în continuare marşat pe progres 
uman. Cândva, după terminarea sezonului, primesc un 
telefon de la sibianul Mircea Bucur, unul dintre piloţii 
de valoare ai rivalei IPAS, care... dorea să se 








transfere la noi!! Bineînţeles, o asemenea ofertă, 
pe fondul precarităţii valorilor sigure din echipă, 
nu o puteam refuza. Cum mi-am dat acordul, 
Bucur, “ca la poker”, a plusat! M-a întrebat dacă 
sunt de acord şi cu venirea colegului său Mihai 
Costinean!! Am răspuns fără să respir: OK, of 
course! Era ceva incredibil! Unul precum 
Costinean, nu trebuia ratat. Cu orice risc. Risc, 
fiindcă eram nevoit să-i iau maşina celui care 
"întemeiase” echipa. Cum acesta nu a strălucit 
vreodată prin rezultate, discuţia cu el nu a durat 
mult. Omul a realizat imposibilitatea demersului 
| său dea rămâne şi a cedat. Imi câştigasem un nou 








Sibiu, cabana “Valea Aurie”; înainte de- 
a pleca spre podiumul de start al “Raliului 
Dunării-Dacia” 1987. 

“prieten”. Dar ţinta mea era clară: cât mai sus. 
Posedam acum o tripletă de vârf, imediat valoric sub 
cea a uzinei. Mălăuţ, Costinean, Bucur, constituiau un 
adevărat cocktail detonant. Ce va exploda în chiar 
prima etapă a unui sezon mai mult decât istoric. Fără 
egal nu doar pentru IATSA, cât şi pentru 
automobilismul argeşean. 

Începe numărătoarea titlurilor. Cursa de 
deschiderea a ediţiei anului 1988, disputată în mod 
tradiţional la Braşov, ne-a adus alte satisfacţii. Tripleta 
de şoc, în configuraţia Costinean, Mălăuţ, Bucur, 
surclasase pe toţi ceilalţi competitori, cu excepţia 
învingătorului. Un adevărat tir grupat asupra locurilor 
din vârf, rod al unei curse de-a dreptul magnifice. În 
care am obţinut şi primul succes la echipe. Îl meritam. 
În acel an, campionatul nu avea decât cinci etape, încât 
în cazul unei contraperformanţe devenea extrem de 
dificil de recuperat ”terenul” pierdut. Şi aici mă refer 
exclusiv la întrecerea echipelor. Decisiv se va dovedi a 
fi raliul din Bucovina. Dar el era la fel de dificil şi 
pentru cei de la uzină. Cum maşinile noastre de vârf 
mergeau ca nişte veritabile orologii helvetice, aproape 
de terminarea cursei apreciasem că vom învinge iarăşi 
la echipe. Cu şanse să revenim pe primul loc în ierarhia 
anuală. Ceea ce s-a şi întâmplat. Şi a sunat timpul 
ultimei dispute. Într-un început de noiembrie, în 
îndepărtatul Maramureş. Deşi calendaristic nu era 
încă iarnă, acolo ninsese şi era frig. Nu doar afară, ci şi 
în hotel. Nici urmă de căldură sau apă caldă!? Era atât 
de frig, că dormeam îmbrăcaţi cu toate hainele ce le 
aveam la noi! Pentru raliu, singura noastră grijă era să 
ne clasăm cât mai aproape de IAP, în situaţia că aceştia 
vor câştiga întrecerea. Zis şi făcut. Aşa că, plasându-ne 
imediat după ei, am intrat în posesia râvnitului şi 
visatului titlu de campion la echipe. Ceea ce puţini 
reuşiseră de-a lungul anilor. Am mai câştigat ceva: 
“Trofeul Dacia Sport”, aflat la prima sa ediţie! Era 
întâia competiţie monomarcă disputată în România! 
Dacă vom face un remember, şi trebuie să-l facem, 
putem spune că sub aspectul rezultatelor şi 
performanţelor, în 1988 automobilismul argeşean a 

dominat net, chiar tiranic. În clasamentul general 
individual, primele şase locuri erau ocupate, într-o 
succesiune ce se repeta cu rigoare matematică, de cei 
de la I.A.Piteşti şi IATSA, tot Piteşti. Locurile impare 
ei, locurile pare noi. Du jamais vu! Iar la grupa cea mai 
mare, locul întâi a revenit echipajului nostru, Bucur- 
Moldovan. Cu un titlu de campioni la echipe, un trofeu, 
un alt titlu la individual şi un trio clasat mai bine ca 
niciodată, IATSA îşi încheia un ciclu important din 
existenţa sa. Urma să confirmăm că tot ce s-a realizat 
nu era datorat hazardului. 

Nu părăsim podiumul. Sub aspect tehnic, 
epuizasem toate posibilităţile interne. De o aprobare 
de valută pentru importuri nu putea fi vorba. În plus, 
ca mulţi alţii în acele timpuri, aveam mari probleme în 
obţinerea unei cote de benzină, în exclusivitate pentru 
competiţii. A fost, cu sigurantă, încercarea cea mai 
dură cu care ne-am confruntat pentru a putea merge 
mai departe. Din păcate, firma noastră s-a dovedit 
incapabilă să ne susţină. Noroc cu un amic de la 
Bucureşti, care ne-a cedat din cota întreprinderii sale!! 
Mai întotdeauna, după o performanţă deosebită apare 
şi inevitabila deconcentrare. Nici noi nu am fost ocoliţi 
de aşa ceva. În 1989, unui început promiţător i-a urmat 
o adevărată serie neagră. La trei curse succesive, 
oamenii noştri de vârf au fost de nerecunoscut. N-au 
reuşit să prindă podiumul de etapă! Aşa s-a pierdut, nu 
doar campionatul, cât şi locul doi. În ciuda revenirii în 
forţă la ultimele două raliuri, n-am putut să răpim 
poziţia secundă celor de la Oltcit. Ne-a rămas doar 
satisfacția podiumului şi a unei noi clasări înaintea 
marii echipe a uzinei Dacia. Un an mai târziu, datorită 
schimbărilor radicale apărute după decembrie “89, 
deşi aveam şapte autoturisme de concurs, de cele mai 
multe ori abia reuşeam să aducem cinci la start! 
Motivul fiind preocuparea majoră a unora pentru 
privatizare imediată. În ultima cursă, la Braşov, nu am 
putut alinia decât trei maşini!! Dintre care numai una 
a terminat! Însă nu oricum, ci pe primul loc. Merituoşii 
au fost Mălăuţ şi noul său coechipier, viitorul mare 
campion George Grigorescu. Dacă am fi avut echipa 





Baia-Mare, 1988, final de campionat. IATSA Piteşti a cucerit primul său titlu la echipe. 

completă, am fi cucerit un nou titlu. La pierderea 
acestuia a contribuit substanţial Federaţia, care l-a 
exclus pe un sportiv craiovean, însă nu şi echipa sa, 
Oltcit, cum era normal şi regulamentar!!Aşa s-a scris 
istoria acelui an presărat cu mult prea multe frustrări. 
Singura consolare a fost câştigarea locului întâi pe 
echipe la Tulcea, datorată în mare parte transferului 
cuplului foştilor campioni absoluţi, Nuţă-Dumitriu. 
Din nou în fruntea tuturor. Să vedem cum au 
evoluat lucrurile în sezonul următor. Continuarea 
fluctuaţiilor de personal m-a determinat să persist în 
strategia de susţinere a unor sportivi care veneau cu 
maşinile lor. O concepţie ce se va dovedi câştigătoare. 
Fiindcă, numai cu Mălăuţ şi Nuță, pentru a nu cita 
decât piloţii unor cupluri fidele, nu am mai fi putut 
avea acces la titlu. Oricât de hotărâți am fi fost. Lotul s- 
a întărit substanţial prin preluarea, în regim de 
sponsoring, a duetelor alcătuite din braşovenii Toma- 
Runcan (automobil Opel Kadett) şi bârlădenii Aur- 
Ungureanu (Peugeot 205Gti). Primii români care şi-au 
adus maşini adecvate de afară. Racolarea lui Aur, cel 
cunoscut azi sub numele familiar de Titi Aur (cel mai 
de succes pilot român din toate timpurile), a fost o 
excelentă operaţiune. În doar câteva minute, la 
Mamaia, într-o cameră a unui hotel, perfectasem cel 
mai profitabil transfer din istoria echipei. Iar 
întrecerea cea mai valoroasă a campionatului, sub 
aspectul punctelor puse în joc, dar şi al dificultăţiilor, 
“Raliul României”, competiţie întinsă pe vreo 700 km 
şi două zile, a fost locul de desfăşurare a unei bătălii 
epice pentru victorie. Una monumentală, cu atât mai 
mult cu cât era şi fratricidă. Intre Mălăuţ-Grigorescu, 
pe Dacia Sport cu motor R5Alpine, şi inedita asociere 
Aur-lonescu, pe obositul Peugeot. A învins Aur, şi noi 
ca echipă. Luasem astfel o opţiune serioasă pentru încă 
un titlu. Remarcabil s-au comportat în acest raliu 
echipajele conduse de Toma şi Nuță. Cu patru maşini 
clasate în primele şapte locuri, putem afirma că 
succesul a fost unul de excepţie pentru IATSA. La Cluj, 
însă, echipa a terminat pe locul secund, după cei de la 
Colibaşi, pierzând şefia clasamentului provizoriu. În 
mod normal, în acea cursă “Dacia” nu trebuie clasată, 
dar aceeaşi federaţie a intervenit, favorizând din nou o 
echipă de uzină. Finala campionatului urma să se joace 
la sfârşitul lui octombrie, în zona Braşovului, unde 
iarna îşi intrase prematur în drepturi. Am reuşit un 
rezultat bun graţie eforturile cuplurilor Nuţă-Dumitiru 








şi Topală-Ştefan, încât am cucerit al doilea titlul la 
echipe! Mălăuţ, Toma, Aur, ca şi alţi prim-tenori ai 
altora, rămăseseră înşiraţi prin zăpada acestui ultim 
drum ce ne-a purtat spre vârful ierarhiei. Nu am nicio 
îndoială, cunoscătorii au remarcat printre cei care şi- 
au adus un aport desosebit la victoria echipei IATSA 
(rebotezată “Dacia Service Rally”), trei nume: 
Constantin Aur, Dorin Toma, George Grigorescu. 
Oamenii care, peste foarte puţini ani, vor domina 
hegemonie lumea întrecerilor rutiere autohtone, 
monopolizând podiumurile finale ale campionatelor 
acelui sfârşit de secol XX. De reţinut că primul lor titlu 
a fost în 1901, cu echipa IATSA. Din nefericire, istoriile 
acestora vor fi scrise pentru alte formaţii, de pe alte 
meleaguri, fiindcă la finalul stagiunii ne-am despărţit 
de primii doi. i 

Sic transit gloria IATSA. În 1992, puteam obţine 
un nou titlu la echipe, fiindcă învinsesem din nou în 
“Raliul României”, dar cea care ne-a frustrat încă o 
dată de o asemenea reuşită a fost tot federaţia, prin 
două interpretări ciudate, flagrante, ale 
regulamentului. Şi a venit 1993. Supravieţuirea într-un 
asemenea sport, în condiţiile în care toate preţurile 
explodaseră atingând niveluri paroxistice, prohibitive, 
ne întunecau tot mai puternic orizontul aşteptărilor şi 
speranţelor. Aproape să devină invizibile. Cu atât mai 
mult cu cât bugetul ne era din an în an mai ciuntit. 
Ciudat, tocmai după revenirea la conducerea firmei a 
celui care contribuise la înfiriparea acestei activităţi! În 
fine, dispunând doar de fonduri precare, Mălăuţ ne-a 
spus şi el „la revedere”. Pentru a completa lotul de cinci 
maşini a trebuit să fac apel la “foşti”. Însă acest apel „la 
trecut” nu simboliza altceva decât un uriaş salt înapoi. 
Acum, în acest din urmă an, cea mai bună prestație am 
avut-o tot la cea mai dură cursă a sezonului: “Raliul 
României”. Graţie bucureşteanului Florian Nuță, aflat 
la comenzile unui Opel Kadett ce i-a permis să termine 
pe locul trei la general. După care a început căderea. 
Definitivă şi imparabilă. Jalonată de abandonuri şi 
neparticipări ale celor ce obţinuseră acea ultimă 
performanţă. Iar cei prezenţi, greu reuşeau să facă 
rezultate. Practic, la încheierea campionatului din 1993 
am dispărut şi noi ca echipă. Agonizasem deja suficient 
pentru a mai vrea să încercăm să ne salvăm! Nici 
condiţiile interne nu ne mai dădeau speranţe. Devizul 
de cheltuieli pentru sezonul următor a aşteptat în 
zadar pentru a fi aprobat. Se apropia prima cursă şi noi 
nu achitasem nici chiar taxele de afiliere la federaţie! 
Directorul economic al societăţii ne-a tăiat cu mare 
satisfacţie toate sumele solicitate!! Punct. 

Drept concluzie finală şi concisă, trebuie subliniat că 
decisive în obţinerea performanţelor au fost 
managementul echipei de sportivi şi puternicul 
dispozitiv de asistenţă tehnică deplasat în teren. 
Nimeni nu a avut în acea perioadă o asemenea 
desfăşurare de forţe. Ele au generat spiritul de echipă 
ce a favorizat ca IATSA Piteşti să-şi asigure un loc 
aparte în Pantheonul automobilismului românesc. 








Titi Aur (ATSA Piteşti), locul 1 absolut în 
“Raliul României” din 1091. 

